Ўлиги каналдан топилган мулозим Абдулла Ориповнинг жияни бўлиб чиқди\nЎзбекистон Қаҳрамони, Ўзбекистон халқ шоири Абдулла Орипов\nЖасади Урганч марказидан ўтувчи Шовот каналидан топилган ва 6 ноябрь куни Қарши шаҳрида дафн қилинган мулозим Ўзбекистон Қаҳрамони Абдулла Ориповнинг акаси профессор Раззоқ Ориповнинг ўғли бўлиб чиқди.\nЎзбекистон Адлия вазирлиги ҳузуридаги суд қарорларини ижро этиш департаментининг Хоразм вилоят ҳудудий бошқармаси бошлиғи 45 яшар Абдувоҳид Ориповнинг жасади ўтган ҳафтада Шовот каналидан топилган эди.\nХоразм вилояти суд ижрочилари раҳбари Абдувоҳид Ориповнинг жасади суд-тиббий экпертизасидан сўнг ўз туғилган юрти - Қашқадарёга олиб кетилган эди.\nШу кунларда Абдувоҳид Орипов бошчилигидаги суд ижрочилари тарафидан мол-мулки ва шолиси мусодара қилинган фермерлар “мулозимни ўч олиш мақсадида ўлдиришда” гумонланиб, Хоразм вилоят прокуратурасида интенсив тарзда сўроқ қилинмоқда.\nОзодлик манбаларига кўра, “шолиси мусодара қилинган фермерлар мулозимни ўлдириб, жасадини сувга оқизиб юборган”и терговчилар тарафидан кўриб чиқилаётган асосий версиялардан биридир.\nСўроқ қилинаëтган фермерларнинг яқинларидан бири уларга нисбатан қийноқ қўлланилаëтганлигини иддао қилди.\nХоразм вилоят прокуратураси бу иддао юзасидан Озодликка изоҳ бермади.\nОзодлик Абдувоҳид Ориповнинг яқинларидан бири билан микрофонсиз суҳбатлашди.\nИсми сир қолишини истаган қариндош Ориповни “ Моли мусодара қилинган аламзада фермерлар ўлдириб жасадини сувга оқизиб юборган” деган тахминга ишонмаслигини айтди.\n“Бу қулай ва ишониш осон бўлган тахмин. Мусодара қилинган мол-мулк ва шолининг умумий қиймати катта суммани ташкил қилган. Бу сумма кимлардадир қизиқиш уйғотган. Бир нарса айтай сизга, Абдувоҳидни СНБ (Ўзбекистон Миллий Хавфсизлик Хизмати) кураторлари мунтазам таҳқирлаганига гувоҳман. Фермерларнинг ўч олиш даражасида журъати йўқ. Бундай қатлни профессионаллар амалга оширди, деб биламан" деди марҳумнинг қариндоши.\nСуҳбатдошга кўра¸ Абдувоҳид Ориповнинг ўлими яқинда АҚШ да даволаниб, Ўзбекистонга қайтган тоғаси Ўзбекистон Қаҳрамони Абдулла Ориповга қаттиқ руҳий таъсир кўрсатган.\nОзодлик манбаларининг айтишича¸ Орипов талаб қилинган пахта ҳосилини давлатга топшира олмай, қарздор бўлган фермерларнинг шолисини тортиб олиш билан боғлиқ зиддиятларга алоқадор бўлган.\nЎзбекистон Бош вазири Шавкат Мирзиёевнинг буйруғи билан ташкил этилган “Ойболта” гуруҳларининг Хоразм вилоятидаги қарздор фермерлар мол-мулкини мусодара қилиш тадбирлари Ориповниг фаол иштирокида ўтган.\nЖумладан, Озодлик манбаларига кўра, Янгибозор туманида қарздор фермерларнинг тракторлари ва шолиси айнан Орипов бошчилигидаги гуруҳ тарафидан тортиб олинган.\nМарҳум мулозимнинг қариндоши буни шундай изоҳлади:\n“Ўғит¸солярка ва бошқа нарсалар учун қарзга ботган фермерларнинг мол-мулкини мусодара қилиш бутун республика бўйлаб амалга оширилмоқда. Лекин 12 октябрь куни Бош вазир Шавкат Миромонович фақат Абдувоҳид Ориповни сусткашликда айблаб тахқирлаган¸ камситган. Диққат қилинг: у киши фермерни мол-мулкини етарлича мусодара қилмадинг, деб тергалмоқда. Ана шундан кейин Орипов ғайрат кўрсатдими ë йўқми - бу ҳам номаълум. Лекин 6 ноябрь куни уни қора ерга дафн қилганимиз рост. Бу гаплардан ҳулосани ўзингиз чиқариб олаверинг”¸ деди суҳбатдош


“Дўстлик” эстафетаси қозоқ чегарачиларига топширилди\nЧимкентда Жанубий Қозоғистон чегарачиларига Ҳамдўстлик мамлакатлари чегара қўшинларининг “Дўстлик” эстафетасини топшириш маросими бўлди.\nҚозоғистон Миллий хавфсизлик қўмитаси чегара хизматининг “Ўнтустиқ” ҳудудий бошқармаси қўмондони ўринбосари Эрик Росляков “Дўстлик” эстафетаси шу йилнинг 15 февраль куни Россиянинг Чукотка мухтор округи Лаврентий қишлоғида бошланганини маълум қилди.\nЭрик Росляковнинг айтишича, Қозоғистонда эстафета мамлакатнинг Хитой билан чегараси бўйлаб ўтиб, у ердан Жанубий Қозоғистонга йўл олган.\n“Эндиликда Ҳамдўстлик чегара қўшинлари эстафетаси Жанубий Қозоғистон вилоятининг барча заставаларидан олиб ўтилиб, 11 май куни Ўзбекистон чегара қўшинлари вакилларига топшилади”,- деди қўмондон ўринбосари.\nЎтган асрнинг 60-йилларидан буён давом этаётган эстафета бу йил фашизм устидан қозонилган ғалабанинг 63 йиллиги ва МДҲ чегара қўшинлари ташкил этилганининг 90 йиллигига бағишлаб ўтказилмоқда.


Тошкент телеминорасига киришда паспорт режимини бекор қилиш режалаштирилмоқда\n11:20 02 Июл 2020\n17:50 04.11.2019 (Янгиланган 18:35 04.11.2019) Ҳавола олиш\nТошкент телеминораси 1991 йилда дунёнинг энг улкан миноралари федерацияси таркибига кирган ва 200 миноралар орасида 11-ўринни эгаллаган\nТОШКЕНТ, 4 ноя - Sputnik. Тез орада Тошкент телеминорасига киришда паспорт тизими бекор қилиниши кутилмоқда, деб хабар берди пойтахт ҳокимлиги Туризмни ривожлантириш департаменти ахборот хизмати.\nТошкент телеминораси 1991 йилда дунёнинг энг улкан миноралари федерацияси таркибига кирган ва 200 миноралар орасида 11-ўринни эгаллаган. Бугунги кунда минора Марказий Осиёдаги ягона ва энг баланд бино ҳисобланади. Объект шу боис ҳам туристларга гавжум.\nМаълумки, Тошкент телеминораси давлат аҳамиятига молик стратегик объект ҳисобланиб, унинг ичига кираверишда шахсни тасдиқловчи ҳужжатни тақдим этиш лозим. Аммо баъзи ҳолларда туристлар бу ерга зарур ҳужжатсиз келадилар ва шу боис, уларнинг минорани ташқи томондан томоша қилишдан бошқа иложлари қолмайди. Бу ҳолат эса кўпинча туристлар норозилигини келтириб чиқаради.\nПойтахтнинг туристик салоҳиятини кенгайтириш ва туристик объектларни замонавий техника билан жиҳозлаш натижасида, тез орада Тошкент телеминорасига киришда паспорт режимини бекор қилиш режалаштирилмоқда.


Қирғизистон шимолидаги зилзила кучи Олмаотада ҳам сезилди\n15 апрел 2021, Тошкент вақти: 17:24\nЗилзила 14 ноябрь куни тонгги соат 7.24 да юз берди. Қирғизистон Фавқулодда ҳолатлар вазирлигининг маълум қилишича, зилзила маркази Иссиқкўл вилоятининг Каджисай шаҳарчасига яқин ҳуддуда бўлган. Зилзиланинг кучи таҳминан 5-6 балл бўлгани айтилмоқда.\nЗилзила Бишкек шаҳрида ҳам сезилди. Фавқулодда ҳолатлар вазирлиги дастлабки маълумотларга таянган ҳолда зилзила туфайли вайронлара бўлмаганини билдирди.\nАйни пайтда Қозоғистоннинг жанубий пойтахти Олмаотада зилзила кучи 3-4 балл атрофида сезилган.


Ўқувчилар таътилга қачон чиқишади? – Сурхон тонги\nБош саҳифа / Таълим / Ўқувчилар таътилга қачон чиқишади?\nСентябр 15, 2018\tТаълим Изоҳ қолдириш 437 Кўрилди\nДАРВОҚЕ, 1-синф ўқувчилари учун февраль ойи давомида қўшимча бир ҳафталик таътил берилади.\n“Ҳуқуқий ахборот” канали маълумотига кўра, умумтаълим мактабларидаги таътиллар қуйидагича белгиланган:\nёзги таътил — охирги босқичли назорат синови ўтказилган кундан (босқичли назорат ўтказилмайдиган синфлар учун ўқув йили тугаган кундан) бошлаб 1 сентябргача.\nОлдинги Миллий гвардия – бизнинг фахримиз\nКейинги Йўқолган ижара дарсликлар


Исландиядаги вулқон Оврўпою Осиёдаги парвозларни фалажлаб қўйди - BBC O'zbek\nИсландиядаги вулқон Оврўпою Осиёдаги парвозларни фалажлаб қўйди\n17 Апрел 2010\nИсландия вулқонидан кўтарилиб, Оврўпо устига тарқалган кул ва қум қитъадаги ҳаво парвозларини фалажлаб қўйди.\nУчоқларнинг двигателларини ишдан чиқаради, деган хавотирда бир кеча-кундузда Оврўпо мамлакатлари бўйлаб амалга ошириладиган 28 минг парвознинг 16 мингтаси бекор қилинган.\nАэропортларда миллионлаб йўловчилар тўпланиб қолганлар.\nЖума куни режадаги парвозларнинг 60 фоизи бекор қилинган. Ҳаво қатнови назоратчиларининг айтишларича, кул тутуни Оврўпонинг жануби ва шарқига қараб ёйилиб бораркан, шанба куни ҳам учоқлар парвозида жиддий узилишлар кузатилади.\nБу каби вазиятдан азоб чекаётган давлатларнинг рўйхати узайиб бориб, Россияга қадар етган.\nОлмониянинг 16 аэропортидан бирортасида учоқлар қатнови амалга оширилмаяпти.\nОврўпонинг энг йирик қатнов нуқталаридан бўлган Франкфуртда эса, аэропорт биноси аро йўлда қолган йўловчилар учун вақтинчалик бошпанага айлантирилган.\nу ерда бир ярим мингта фавқулодда ўрин-жой ҳозирланган, кампаллар, озиқ-овқат ва ичимлик сувлари келтирилган.\nУчоқлар парвозига чеклов киритишларини эълон қилган давлатлар қаторига энди Можаристон, Швейцария ва Руминия ҳам кирган.\n"Бошқа чорамиз йўқ"\nОврўпо Ҳаво Қатнови Назорати Хавфсизлиги идорасидан Жо Султананинг айтишича, мавжуд вазиятда эҳтиёт чораларини кўришдан бошқа танловлари йўқдир:\n"Ҳар бир давлат ва ҳаво қатнови хизмати таъминотчисининг қарори парвоз хавфсизлигини ўйлаб бериляпти. Чунки Халқаро Фуқаро Авиацияси маъмурияти томонидан ишлаб чиқилган махсус тартиб-қоидалар бор. Мавжуд вазиятга муносабатимиз ҳаддан зиёдми ёки ҳаминқадарми, мен бу хусусда ҳеч нарса деёлмайман. Аммо, менимча, ҳар бир киши йўловчиларнинг хавфсизликларини ўйлаб, иш тутяпти," дейди жаноб Султана.\nОврўпода учоқлар қатнови билан боғлиқ вужудга келган вазият бутун дунё бўйлаб ўз таъсирини ўтказмай қолмаган. Бунинг оқибатида дунёнинг қолган қисмидаги аэропортларда ҳам учоқлар парвози кечиккан ёки бекор қилинган. Токио аэропортидаги йўловчилардан бири ўз аҳволларини мана бундай тушунтиради:\n"Вазият жуда оғир. Биз қачон учишимизни билолмай ҳалакмиз. Бирор бир хабарнинг дараги йўқ. Яна қанча аэропортда ўтиришимизни Худо билади," дейди у.\nМулозимларнинг айтишларича, Осиё ва Оврўпо қитъаси орасидаги 60 фоиздан ортиқ парвозлар бекор қилинган.\nҲисоб-китобларга кўра, мазкур ҳолат сабаб ҳаво ширкатлари миллионлаб доллар зарар кўришмоқда.\nҲаво ширкатларига кўра, Оврўпога учувчи учоқлар учун асосий транзит йўли бўлган Сингапурда меҳмонхоналарда бирорта ҳам бўш жой қолмаган. Ҳонг Конгда ҳам худди шундай вазият кузатилган.\nШанба куни Австралия ҳам Оврўпога учувчи барча учоқлар парвозини бекор қилган.


Ягона марказ ва “Ақлли тиббиёт” тизимининг жорий этилиши аҳолига тиббий хизмат кўрсатиш сифатини яхшилаш учун қўшимча имкониятларни яратади. Улар йўлга қўйилиши билан касалликларни барвақт аниқлаш даражаси ошади ва касалликларнинг масофали профилактикаси жорий этилади.\n“Ақлли тиббиёт” тизими шифокорга смарт-девайслар ҳамда ахборот тизимлари ёрдамида бемор билан алоқани қўллаб-қувватлашга ёрдам беради. Беморнинг танасига мустаҳкамланган махсус чип ёки браслетлар қаерда бўлишидан қатъи назар, унинг саломатлиги ҳақидаги муҳим маълумотларни шифокорга юбориб туради. Бу тана ҳарорати, артериал қон босими, қондаги қанд миқдори тўғрисидаги маълумотлар, электрокардиограмма бўлиши мумкин. Бундай ахборот сурункали ва яширин кечувчи касалликларни аниқлаш, беморнинг саломатлиги ҳолатини мониторинг қилиш, профилактик даво чораларини тайинлаш учун зарур.\nЯгона марказ ва “Ақлли тиббиёт” тизимининг ишга туширилиши ташхис қўйишга кўмак берадиган замонавий компьютер ёрдамчи дастурларини амалиётга жорий қилиш имконини беради.\nЛойиҳаларнинг амалга оширилиши беморларни даволашда ахборот-коммуникация технологияларини қўллаш бўйича катта имкониятларни очади. Улардан қайси бири биринчи навбатда жорий этилиши яқин вақтларда аниқланади. Бунинг учун Инновацион ривожланиш вазирлиги, Соғлиқни сақлаш вазирлиги, Ахборот технологиялари ва коммуникацияларини ривожлантириш вазирлиги ходимларидан иборат ишчи гуруҳлари тузилган. Бу ҳақда Norma.uz хабар тарқатди.\nМазкур рукндаги бошқа мақолалар: « Сифатли дори-дармонлар билан таъминлаш имконияти кенгаяди\tБеморларга ташхис қўйиш жараёни янада тезлашади »


Бўшашувчанлик ва лоқайдликка ўрин йўқ | "Адолат" СДП\nМен қарийб ўн беш йилдан бери мактабда инглиз тилидан дарс бераман. Университетда ўқиган пайтимда ҳам жамоатчилик ишларида фаол қатнашар, ижтимоий-сиёсий ҳаётни диққат билан кузатиб бораман. Сиёсий партиялар масаласига келсак, “Адолат” СДП фаолиятига жуда қизиқаман, Устав ва Сайловолди дастури билан танишман. Партиянинг расмий веб-сайтини ҳам мунтазам ўқиб бораман. Унда бошқа мавзулар қатори коронавирус пандемияси билан боғлиқ масалалар изчил ёритилаётгани диққатга сазовордир. Шундан илҳомланиб, ўзимнинг айрим мулоҳазаларимни баён этмоқчиман.\nМамлакатимизда карантин бошланганига уч ойдан ошди. Ўтган давр мобайнида давлатимиз ва ҳукуматимиз раҳбарияти манфур касалликдан халқимизни ҳимоя қилиш учун қатор тадбирларни амалга оширди. Оқ халатли саломатлик посбонлари ҳам ўз вазифаларини беками-кўст бажариб, хасталикка чалинган кишиларнинг соғлигини тиклаш йўлида фидокорлик кўрсатиб ишламоқдалар.\nШу билан бирга кейинги кунларда коронавирус билан боғлиқ ҳолат ташвишли тус олаётгани кўриниб турибди. Буни яқинда бўлиб ўтган видеоселектор йиғилишида Президентимиз ҳам таъкидлади. Бошқа минтақалар қатори бизнинг вилоятимизда янги-янги касалликка чалиниш ҳолатлари барҳам топмаётгани афсусланарлидир.\nКейинги ҳафталарда карантин даври учун белгиланган анчагина чекловлар бекор қилинди. “Сариқ” ва “яшил” ҳудудларда хусусий мактабгача таълим ташкилотлари, умумий овқатланиш тармоқлари, спорт мактаблари фаолиятига, чоғроқ миқёсларда тўйлар ўтказишга рухсат берилди. Ишлаб чиқариш корхоналарида ва қурилиш майдончаларида ишлаб юборилганига янада кўпроқ вақт бўлди.\nАммо охирги кунларда касалланиш ҳолатлари кўпайганига қарамай, ўзини-ўзи “яккалаш”га эътибор қилмаётганлар ҳам кескин ортиб кетганлиги кўзга ташланмоқда. Бундай ҳолатлар “қизил” ҳудудлар саналмиш Наманган шаҳри, Поп, Тўрақўрғон, Учқўрғон ва бошқа туманларда кузатилатганлиги ажабланарлидир. Наҳотки, одамларимиз даҳшатли хатар билан ўйнашаётганликларини тушунмасалар? Ахир, улар ўзларининг бундай ҳатти-ҳаракатлари билан нафақат ўзларининг, балки ўзгаларнинг ҳаётини ҳам хавф остига қўяётганликларини англамасалар?\nБиз мактабимиз муаллимлари ва ўқувчилари учун ижтимоий тармоқларда алоҳида каналлар ташкил этганмиз. Уларда ҳар куни дунё бўйича коронавирус билан боғлиқ ҳолатлар ёритилади. Карантин қоидаларига қатъий риоя қилиш, санитария-гигиена талаблари, беҳуда кўча-кўйда юрмаслик, жамоат жойларида ниқоб ва қўлқопда бўлиш зарурлиги уқтирилади. Бу, албатта, ўз самарасини бермоқда.\nКелинглар, ҳаммамиз ўзимиз ва бошқаларнинг соғлиғи қадрига етайлик. Карантин даври учун белгиланган чекловларга қатъий риоя қилайлик. Шунда пандемия устидан узил-кесил ғалаба қозона оламиз.\nНорин туманидаги 37–умумтаълим\nмактабининг инглиз тили ўқитувчиси.


Сўнгги янгиликлар: NPL\n24.06.2022 09:30 Муаммога айланган имтиёзли кредитлар бўйича навбатдаги ўрганиш натижалари эълон қилинди\n23.06.2022 15:36 Май ойида банк тизими кредит портфели қарийб 5 трлн. сўмга, муаммоли кредитлар эса қарийб 200 млрд. сўмга ошган\nМарказий банк жорий йил 1 июнь ҳолатига тижорат банкларининг кредит портфели ҳамда ундаги муаммоли кредитлар миқдори ва улуши тўғрисида маълумотларни тақдим қилди.\n28.04.2022 14:10 Март ойида муаммоли кредитлар миқдори 381 млрд. сўмга камайди\nМарказий банк 2022 йил 1 апрель ҳолатида тижорат банкларининг кредит портфели ҳамда муаммоли кредитлари тўғрисидаги маълумотни тақдим этди. 1 апрель ҳолатида муаммоли кредитлар миқдори 16,8 трлн. сўмни ташкил қилмоқда.\n01.04.2022 18:30 Муаммоли имтиёзли кредитлар солиқ тўловчилар ҳисобидан сўндирилиши муҳокама қилинмоқда\n2017-2021 йилларда оилавий тадбиркорликни ривожлантириш дастурлари доирасида берилган, лекин ҳалигача тўлиқ қайтарилмаган муаммоли кредитларни ҳокимликлар маҳаллий бюджетларининг ортиғи билан бажарилган қисми ҳисобидан қопланиши мумкин.\n28.03.2022 17:04 Февраль ойида муаммоли кредитлар қолдиғи 265 млрд. сўмга камайди\n15.03.2022 16:24 Оилавий тадбиркорлик бўйича ажратилган кредитларнинг қарийб 25 фоизи муаммоли — Ҳисоб палатаси\nОилавий тадбиркорликни ривожлантириш дастурлари бўйича ажратилган кредитларнинг 2,8 трлн. сўмини муаммоли кредитлар ташкил қилади.\n02.03.2022 12:35 Январь ойида муаммоли кредитлар миқдори 500 млрд. сўмга ортди\nМарказий банк бироз кечикиб бўлса-да, 2022 йил 1 февраль ҳолатида тижорат банкларининг кредит портфели ҳамда муаммоли кредитлари тўғрисидаги маълумотни тақдим этди. Унга кўра, банкларнинг умумий кредит портфели 2,3 трлн. сўмга камайган бўлса-да, муаммоли кредитлар миқдори 503 млрд. сўмга ортди.\n22.02.2022 18:46 Тугатилаётган ширкатларнинг муаммоли кредитлари 3 йилга музлатилади\nХусусий уй-жой мулкдорлари ширкатларининг муаммоли кредитлари миқдори 450 млрд. сўмни ташкил қилмоқда\n02.02.2022 11:45 S&P Туркистонбанк кредит рейтинги истиқболини "Салбий"дан "Барқарор"га ўзгартирди\nРейтингни "Салбий"дан "Барқарор"га ўзгартирилиши банкнинг кредит кўрсаткичлари янада ёмонлашиши тўғрисидаги агентлик кутилмалари пасайганини акс эттиради. S&P банкнинг активлари сифати паст қолаётгани ва муаммоли кредитлар кредит портфелининг қарийб 70 фоизини ташкил қилаётганини қайд этган.\n26.01.2022 10:19 2021 йил давомида муаммоли кредитлар 11 трлн. сўмга кўпайган\n23.11.2021 14:12 Тижорат банкларида муаммоли кредитлар улуши бироз пасайди\nМарказий банк 1 ноябр ҳолатига банклар кредит портфели ҳамда муаммоли кредитлари (NPL) тўғрисида статистикани тақдим этди. Маълумотларга кўра, октябрь ойи давомида банк тизими бўйича кредит портфели 4,6 трлн. сўмга ўсган ва 316,2 трлн. сўмга етган. Муаммоли кредитлар улуши ҳам ўтган (сентябрь) ойдагига қараганда бироз — 0,12 фоизга (миқдори 109 млрд. сўмга) камайган.\n07.10.2021 17:33 «Fitch» Ўзбекистон банкларининг активлари сифатининг ёмонлашишини прогноз қилмоқда\nАгентликнинг фикрича, кўпчилик банклар 2021-2022 йилларда ташқи мажбуриятларга хизмат кўрсатиш учун етарли ликвидликка эга. Бироқ, узоқ муддатда қарзга хизмат кўрсатиш кредит портфелининг сифатига боғлиқ бўлади. Давлат банклари, агар активларнинг сифати ёмонлашса, хорижий валютадаги ликвидлик тақчиллигига дуч келиши мумкин.\n30.08.2021 00:03 Банкларнинг муаммоли кредитлари бўйича навбатдаги статистика эълон қилинди: айрим банкларда аҳвол ёмонлашишда давом этмоқда\nМарказий банк тижорат банкларининг муаммоли кредитлари (NPL) тўғрисида 2021 йил 1 август ҳолатига маълумотларни тақдим этди. Унга кўра, сўнгги ой ичида банклар кредит портфелидаги муаммоли кредитлар яна 2,0 трлн. сўмга кўпайиб, бундай кредитлар улуши 6,2 фоизга етган. Айрим банкларда муаммоли кредитлар миқдори банк капитали миқдоридан ошиб кетган.


Гўшт деб сотилаётган суяклар\nЎзбекистонда сўнгги йилларда гўшт нархи осмон бўлиб кетди. Ҳукумат ҳам буни кўриб, муаммони ечиш ҳаракатига тушиб қолди.\nБозорларда сотиладиган гўшт нархини белгилаб қўйди ҳукумат. “Жамият” газетасида (03.02) чоп этилган мақола айнан шу мавзуга бағишланган.\nУнда ёзилишича, Тошкент шаҳри ҳокимлиги кўрсатмасига асосан, бозорларда “гўшт маҳсулотларининг энг юқори чекланган нархи 20 минг, тадбиркорлар расталарида 23 минг сўм этиб белгиланган”.\nМақола муаллифи мана шундай гўшт сотиш нуқталаридаги қаллобликлар ҳақида фикр юритар экан, бозордаги қассобларнинг қилғиликларини қаламга олади.\nУнинг иддаосича, қассоблар 2 кило кило гўшт сотиб олмоқчи бўлсангиз, унга камида 500 г суяк ва чарви қўшиб беради. Яъни шунча суяк ва чарвини гўшт нархида сотади. Сиз 2 кило гўшт нархида аслида бор-йўғи бир ярим кило гўшт оласиз, қолганига суяклик бўласиз.\nМуаллифнинг эътироф этишича, қассоблар сўйилган молга мутлақо алоқаси бўлмаган суякларни ҳам сотаётир. Яъни гўшт бошқа молники, суяги бошқасиники.\nБунинг исботи сифатида мақолада ҳар битта сўйилган молнинг соф 1 кг гўштига 150 г суяк тўғри келиши тўғрисида бир олимнинг исботи ҳам келтирилган.\nДарҳақиқат, ҳукумат гўштга қатъий нарх белгилаган. Лекин бозордаги эркин нарх умуман бошқа. Шунинг учун давлат айтган нархда савдо қиладиган қассоблар эркин бозорда фаолият юритаётган ҳамкасбларидан қуруқ суякни сотиб олиб, кейин уни харидорларга гўшт баҳосида пулламоқда.\nАгар бозордан гўшт сотиб олмоқчи бўлсангиз, қассобларнинг ўзи ҳам қаллоблигини яшириб ўтирмайди.\n“Гўшт бозорда эркин нархда қанчага сотилаётган бўлса, биз ҳам суяк қўйиш орқали барибир ўша нархда ўтказмасак, бу ерда ўтиришимиздан фойда йўқ”, дейди улар очиқчасига.\nБу ўринда бир ҳақиқат яна майдонга чиқади. Ҳукумат қанча зуғум ўтказмасин, қанчалик қатъий нарх белгиламасин, барибир савдогар ҳеч нарсани бозор кўрсатиб берган баҳодан камига сотмайди.\nГарчи юқорида тилга олганимиз мақолада бундай хулоса келтирилмаган бўлса-да, ундан англашма шуки, давлат бошқарувига асосланган нарх-наво сиёсати ҳеч қачон ўзини оқламаган!…\ndata-title="Гўшт деб сотилаётган суяклар" data-description="Ўзбекистонда сўнгги йилларда гўшт нархи осмон бўлиб кетди. Ҳукумат ҳам буни кўриб, муаммони ечиш ҳаракатига тушиб қолди. Бозорларда сотиладиган ..." data-image="https://eltuz.com/wp-content/uploads/2017/03/rasm2359.jpg" data-url="https://eltuz.com/asosiy-mavzular/199050/" data-services="facebook,odnoklassniki,twitter,telegram" data-counter="ig">\nВьетнамлик “тили ширин” элчининг айтганлари\n“Правда востока” газетаси Вьетнам Социалистик Республикасининг Ўзбекистондаги элчиси байрам муносабати билан “Жаҳон” ахборот агентлигига берган интервьюсини эълон қилди. “Ўзбекистон ...\nХМТ семинарида мажбурий меҳнат мавзуси ҳам кўтарилганми?\n“Ўзбекистон овози” газетаси Ўзбекистон касаба уюшмалари федерацияси кенгашида Халқаро меҳнат ташкилоти (ХМТ) билан ҳамкорликда семинар ташкил этилгани ҳақида хабар ...\nМарказий Осиё давлатлари таъқибга учраётган уйғурларга нисбатан нега сукут сақламоқда?\nМансур Мировалев АҚШ давлат котиби Майк Помпео Марказий Осиё раҳбарларини қатағонларни қоралашга чақирган бўлса-да, экспертларнинг таъкидлашича, Пекиннинг минтақадаги таъсири ...\n1995 йил 1 март куни журналист Владислав Листьев отиб ўлдирилган эди\nГорбачёв даври етиштирган энг таниқли рус-совет журналисти Владислав Листьев 1995 йилнинг 1 мартида Москвада отиб ўлдирилган эди. Ўша пайтда ...


Ҳуқуқ фаоли Аъзам Фармоновнинг жазо муддати узайтирилди\n18 апрел 2021, Тошкент вақти: 20:19\nҲуқуқ фаоли Аъзам Фармоновнинг жазо муддати муассаса тартибини бузган деган айблов билан узайтирилди.\nЖаслиқ қамоқхонасида 2006 йилдан бери жазо муддатини ўтаётган ҳуқуқ фаоли Аъзам Фармоновнинг жазо муддати муассаса тартибини бузганлик айблови асосида Қўнғирот туман суди томонидан 5 йилу 26 кунга узайтирилгани ҳақида Озодлик радиосига унинг яқинлари маълум қилди. Бироқ расмийлар бу хабарни изоҳлашдан бош тортди.\nҚорақалпоғистон Республикаси Қўнғирот тумани жиноят ишлари бўйича суди томонидан Ўзбекистон Республикаси ИИВнинг Жазони ижро этиш Бош бошқармаси тизимидаги 64/71-сонли колония (Қорақалпоғистон Республикаси Жаслиқ посёлкаси)да жазо муддатини ўтаётган ҳуқуқ фаоли Аъзам Фармоновнинг жазо муддати 5 йилу 26 кунга узайтирилди. Бу ҳақда “Озодлик”ка ҳуқуқ фаолининг рафиқаси Озода Ёқубова маълум қилди.\nОзода Ёқубовага кўра, Қўнғирот туманида ўтган суд масжисининг санаси аниқ эмас. Унга турмуш ўртоғининг судлангани ва 5 йилу 26 кунга жазо муддати узайтирилгани ҳақидаги хабарни Аъзам Фармоновнинг илтимоси билан у билан бирга Нукусдаги Қорақалпоғистон Ички ишлар вазирлиги тергов изоляторида бирга ўтирган ва озод қилинган одам етказган.\n“Эрим билан тергов изоляторида бирга ўтириб, сўнгра озодликка чиққан Хўжайли туманида яшовчи бир фуқаро менга қўнғироқ қилди. У Аъзам акамнинг илтимоси билан қўнғироқ қилаётгани ва у кишини Ўзбекистон Республикаси Жиноят Кодексининг 221-моддаси билан “раскрутка” қилишганини айтди. Суд негадир Қўнғирот туманида бўлиб ўтибди. Жуда ҳам ҳайратдаман, ахир 5 йилдан узоқ муддатга ҳам раскрутка қилиш мумкинми?” дейди Озода Ёқубова Озодлик мухбири билан суҳбатда.\nОзода Ёқубова шу йилнинг апрелида Озодлик радиосига турмуш ўртоғи Аъзам Фармоновга Янгиер шаҳар жиноят ишлари бўйича судининг 2006 йил 6 июнидаги ҳукми билан берилган 9 йиллик жазо муддати ниҳоясига етганини хабар қилган эди. Ўшанда Озода Ёқубова Аъзам Фармонов муассаса тартибини бузганлик айби билан Нукусдаги изоляторга келтирилгани ҳақида ҳам айтган.\nЎзбекистон Ички ишлар вазирлигининг Жазони ижро этиш Бош бошқармаси навбатчилик қисми “Озодлик”нинг Аъзам Фармонов жазо муддати узайтирилгани ҳақидаги сўровига изоҳ бермади. Навбатчи, қонунчиликка кўра, судланувчи ёки маҳкумла ҳақидаги маълумотларнинг ёзма равишда мурожаат қилган тақдирда энг яқин қариндошлари ёки қонуний вакиллари ҳамда адвокатларига беришларини таъкидлади.\nЎзбекистон инсон ҳуқуқлари жамиятининг Сирдарё вилоят бўлими собиқ раиси Аъзам Фармонов 2006 йили “товламачилик”да айбдор деб топилиб, суд ҳукми билан 9 йилга озодликдан маҳрум этилган эди.\nҲуқуқ фаолининг Ўзбекистондаги ва хориждаги ҳамкасблари унинг сиёсий мотивларга кўра қамалганини таъкидлаб келадилар. Инсон ҳуқуқлари бўйича халқаро федерация (FIDH) эса ўзининг “Ўзбекистон деб номланган қамоқхона” веб-саҳифасида қамоқда қолаётган 13 нафар ҳуқуқ фаоли орасида Аъзам Фармоновнинг ҳам номини келтирган.\nШунингдек, Аъзам Фармоновдан ташқари халқаро ташкилотлар озод этилишини талаб қилиб келаётган бошқа сиёсий маҳбуслар - Руҳиддин Фахриддинов, Солижон Абдураҳмонов, Дилмурод Саййид, Аъзам Турғунов, Ғанихон Маматхонов ҳамон қамоқда қолмоқда.\nЎзбекистонда энг узоқ муддат қамоқда сақланаётган сиёсий маҳкум Мурод Жўраев, Муҳаммад Бекжон, Самандар Қўқоновлардир. Уларга дастлаб 5-10 йиллик қамоқ жазоси берилган бўлса, бу муддат тугагач, янги жазо муддатлари қўшилишда давом этмоқда.


ҚИСТИР-ҚИСТИР… | Ҳуқуқбон Толиб ЁҚУБОВнинг блоги\nPosted on Dekabr 24, 2018 by huquqbon\nЖиззахдаги ҳашаматли тўйхоналар – тўқликданми ёки шўҳликданми?\nКеча кеч соат 7 да тўйга бордим. Қўшнимиз ўғлини уйлантириш тўйини қилди. Бу – Франциядан Жиззахга қайтанимдан кейин мен қатнашган тўйларнинг учинчиси эди. Учта тўйнинг иккитаси “Оқшом”, биттаси “Висол” деган ҳашаматли тўйхонада ўтди. Тўйхоналарнинг ҳашаматлигини таърифлашга тил ожизлик қилади – уларнинг олдида Парижнинг жаҳонга машҳур Лувр музейи ҳам ип ешаолмайди. “Оқшом” тўйхонасини бизнинг Тоқчилиқ қишлоғида туғилиб ўсган бир йигит давлат банкидан бир неча миллиард сўм кредит олиб қурибди. Тўйхона лойиҳасини тошкентлик архитекторлар тайёрлаб беришибди – мен уни (тўйхонани) биринчи марта кўрганимда лол бўлиб қотиб қолдим ва “э, қойил-э” девордим: унинг ички ҳашамидан ҳайратланиб, тўй охиригача ундан кўзимни узолмадим! Бу – биринчидан, Ўзбекистонда архитектура ва иморат қурилишидаги ривожланиш кўзни қувонтирса, иккинчидан, ўзбеклар қўрқмасдан серхаражат йирик лойиҳаларни амалга ошираётганларини кўриб тасаннолар айтгинг келади! Тўйхонанинг баҳайбат залига тўй қатнашувчилари ўтирадиган камида 400 та кресло қўйилган, меҳмонларга чиройли кийинган, кўйлак ёқасига “бабочка” галстук таққан йигитчалар хизмат қилишар экан. Залга бир неча қатор, ҳар бирининг узунлиги камида 5 метр келадиган столлар қўйилган бўлиб, столлар устидаги турли-туман нозу-неъматлар ҳар қандай одамнинг иштаҳасини очвориш даражасида экан. Бундай ажойиботларга кўзим тушгач, ёшлигимизда тўйлар қай шароитда ва қандай ўтганлигини эсладим.\nСССР ва И.Каримов пайтидаги тўйлар\nИлгари тўй куёвболанинг ҳовлисида ўтарди: ёзда тўйга айтилган одамлар учун ҳовли саҳнида ерга кегиз ва полос устига айлантирма кўрпача тўшаб жой қилинарди. У пайтларда свет йўқ эди – шунинг учун кечки тўйлар керосин ва пилик ёрдамида ғира-шира ёруғлик берадиган осма лампалар ёруғида ўтказиларди. Қишлоқларда онда-сонда учрайдиган “культурний” оилалар бир неча қатор стол-стул териб меҳмонлар учун жой қилинарди, қишда, совуқ кунларда қор ёки ёмғирдан пана қилиш учун терилган стол-стул усти ва ёнларини палатка билан ўрашар эди. Куёвбола ўзига тўқроқ оиладан бўлса, тўйга нари борса юзтача меҳмон – биринчи навбатда яқин қариндош-уруғлар, ёру-биродарлар ва қўни-қўшнилар, иккинчи навбатда эса маҳалла-куйнинг эътиборли “оқсоқол”лари таклиф этиларди, куёвбола ночорроқ оиладан бўлса, меҳмонлар сони 50-60 тадан ошмасди. Бу – СССР пайтидаги гаплар! СССР пайтида ҳам бой-боёнлар бўлган, бироқ мен камбағал оила фарзанди бўлганим сабабли уларнинг ўғил уйлантириш ёки қиз чиқариш тўйларини кўрмаганман. Мен Ислом Каримов даврида қишлоғимизда тўйлар қандай ўтганини яхши эслайман. “Бой бойга боқар, сой сойга оқар” деганларидек, И.Каримов даврида ўзбек жамияти табақалашди – бой хонадонлар тўйни ўзига ўхшаш бойлар учун қиларди ва уларнинг тўйлари “мен сендан кам эмасман” деган шиор остида ўтарди. Бой хонадон тўй қилганда бой яшаган маҳаллада тун давомида свет ҳам, газ ҳам ўчмас эди – камбағал оилалар фақат бойлар тўй қилган кунларда “яйраб-яшнаб” қолишарди, қолган вақтларда эса қишлоқ аҳолисининг жонига фақат таппи-тезак ва шаъм аро кирарди.\nҲозир Жиззахда аҳвол бутунлай бошқача. Бир танишимнинг айтишича, маиший хизмат соҳасида мамлакатнинг бирор бошқа ҳудуди Жиззахга яқин ҳам боролмас экан – масалан, бизнинг ҳовлимиздан 200 м. наридаги ёнма-ён жойлашган учта чойхонада ҳамма вақт – эрта тонгдан то ярим кечагача – мижозлар тирбанд овқатланиб ўтиришади. Илгари Жиззахда фақат эркаклар чойхоналарда гап-гаштак “ейишар” эди, ҳозир эса аёллар ҳам гап-гаштак ейишадиган, гап-гаштакни эса чойхоналарда ташкил қилишадиган бўлишибди. Менинг аёлим ҳам ўзининг синфдош дугоналари билан гап-гаштак ейишар экан. Бир неча кун аввал унинг навбати келди. Қарасам, у ҳам гаштакни чойхонада уюштирмоқчи бўлаяпти. Запрет қилдим! “Агар гаштакни чойхонада уюштирадиган бўлсанг, мен Францияга қайтиб кетаман!” деб дағдаға қилдим. Йўқ, дағдағамдан қўрқди, шекилли, дарров уйимиздаги зални супур-сидир қилиб, стол-стул тузата бошлади. Залимизда аёлимнинг тирик бўлган 15 та синфдош дугонаси йиғилди! Қолгани ўлиб кетган экан. Муҳтарам ўқувчи, буни хасисликга йўя кўрманг, илтимос – бори шу. “Толиб ака Францияда хасисликга муккасидан кетган экан” деб ўйламанг.\nИ.Каримовнинг пуллари “қистир-қистир”га ҳам ярамай қолди\nКечирасиз, чалғиб кетдим! Асосий мавзуга қайтаман – асосий мавзу эса: “қистир-қистир” эди. Уни тушунтириш учун “Оқшом” тўйхонасига кириб боришимиз керак. Камида 400 одамга мўлжалланган одамга лиқ тўла баҳайбат зални, залнинг тўрида куёв, келин, куёвнинг бир жўраси ва келиннинг бир дугонаси ўтирадиган безатилган кўшкни, бир гуруҳ хонанда-ю-созандалар мусиқа чалиб ашула айтганда гўзал раққосалар шох ташлаб ўйнашини кўз олдингизга келтиринг. Келтира олдингизми? Яшанг! Шох ташлаб ўйнаётган раққосаларнинг мақсади фақат тўй эгалари ва меҳмонларнинг кўнглини олиш эмас! Асосий мақсади бошқа: тўй эгалари (куёв ва келиннинг ота-оналари, ака-укалари, опа-сингиллари, ёру-дўстлари ва қариндош-уруғлари) ва тўйга таклиф этилган меҳмонлардан имкон қадар мўмай пул ундириш – бошқа мақсаднинг ўзи йўқ! Яъни, имкон қадар “қистир-қистир”ни қиздириш керак! Бунинг учун тўй иштирокчилари “қиттай-қиттай” қилишлари лозим! Шунда “қистир-қистир” авжига минади.\nТабиий, тўй иштирокчилари раққосага доллар, евро ёки рубль қистирмайдилар – улар раққосаларга И.Каримов 1994 йилда ишлаб чиққан ва муомулага киритган Ўзбекистон Республикаси миллий валюта (МВ)си сўмни қистирадилар. Бироқ, МВнинг тангалари ва 1000 сўмгача бўлган қоғоз пуллари аллақачон йўқ бўлиб кетган ёки уларни ҳеч ким ҳамёнида кўтариб юрмайди. Гарчи, 500, 1000 ва, ҳатто, 5000 сўмлик қоғоз пуллар муомалада юрган бўлса-да, уларни эркаклар раққосаларга қистиришга уялишади – қистир-қистир учун “ходовой” пуллар 10.000 дан бошланади. Қисқаси, И.Каримовнинг муомалага киритган МВси “қистир-қистир”га ҳам ярамай қолибди. Таққослаш учун икки давлатнинг МВсига эътибор қилинг: узоқ йиллардан бери Озарбойжоннинг МВси “миқ этмай” 1$ = 1,9 манат, Гуржистоннинг МВси лари эса 1$ = 2,1 лари мавқеини эгаллаб турибди. Иқтисоди газ ва нефть сотишдан тушган пулга чамбарчас боғланиб қолган Россия Федерацияси (РФ)нинг МВси “лақашиқилдоқ” бўлиб қолган – дунё бозорида ёқилғиларнинг нархи ошса рубль кучаяди, нарх пасайса рубль пастга қараб шўнғийди.\nМиллий валютанинг кучи ва сиёсий тузум\nШу жойда: МВнинг “кучи” сиёсий тузумга боғлиқми ёки боғлиқ эмасми? деган табиий савол туғилади. Тоталитар СССР парчалангандан кейин Озарбойжон ва Ўзбекистонда қип-қизил авторитар сиёсий тузумлар шаклланди – бирида КГБнинг раиси Ҳайдар Алиев, иккинчисида эса СССР коммунистик партияси сиёсий бюросининг аъзоси И.Каримов ўз мамлакатларининг раҳбарларига айланишди ва кўп ўтмай, олдинма-кейин, ўз МВсини ҳаёт (иқтисод)га жорий қила бошлашди. CCCРнинг парчаланиши И.Каримов учун изтиробли бўлди – у Ўзбекистон ССР ўз мустақиллигини эълон қилишидан 3,5 ой илгари, яъни, 1990 йил 5 майда “Известия” газетасининг мухбири Кондрашовга интервью бературиб: “Биз СССРдан чиқмаймиз – биз унга улкан қийинчиликлар билан эришганмиз” деди.\nТоталитар сиёсий тузумни севган инсон унинг пули (МВ)ни ҳам севади – СССРнинг МВси рубль (сўм) эса ўта “кучли” эди. Бу “куч”га СССР қандай эришган? Иқтисод кучли бўлгани учунми? Йўқ! СССР даврида бир неча марта очарчилик ва, ҳатто, қаҳатчилик кузатилган – Украина, Қозоғистон, Россиянинг Поволжьеси ва бошқа ҳудудларда миллионлаб одамлар очарчилик туфайли ўлиб кетишган. Рубль (сўм) доллардан кучли бўлгани учунмикин? Йўқ! Ўша пайтда ҳам “қора бозор” гуркираб ишлаб турарди: банкда 1$ = 0, 65 рубль (сўм), “қора бозор”да эса 1$ = 5 рубль (сўм) эди. Ўзбекистонни қўяверинг, Москвада Ғарб (АҚШ, Буюкбритания, Франция ва бошқа ривожланган мамлакатлар)дан СССР импорт қилаётган жинси каби кийим-кечаклар, кока-кола ва пепси-кола каби ичимликлар ва бошқа “ноёб” товарларни сотиб олиш ниятида одамлар туннинг ярмида “Берёзка” номли магазин олдига турнақатор навбатга чиқишарди [“Берёзка” Москвада чет эл товарларини сотувчи ягона магазин эди].\nБундан-да қизиғи: трамвай ва троллейбусларда чипта (билет) нархи 4 тийин бўлиб, йўловчининг чипта сотувчи кондукторга берган 5 тийинидан кондуктор 1 тийин қайтим бермаса қиёмат-қойим жанжал бошланиб кетарди – одамлар кондуктордан 1 тийин қайтим беришни талаб қилиб “оёғини тираб” тураверишарди! “Савдогар” ва “тадбиркор” ривожланган давлатларда ижобий тушунчалар бўлиб, улар давлат томонидан ҳар томонлама рағбатлантирилар, СССРда эса одамларни савдогарлик ва тадбиркорликда айблаб, жиноий иш очиб, қамашар эди. Хулоса: СССР пайтида МВнинг “кучи” иқтисодиёт эркин ва кучли бўлганлигидан кучли эмас, балки мамлакатда ҳукм сурган репрессив (қатағон) сиёсат туфайли кучли эди.\nИ.Каримовнинг пул ислоҳоти ва икки миллион сўмлик ҳаром эшак\nЭнди, муҳтарам ўқувчи, И.Каримов ўтказган пул ислоҳоти тарихини бир эслаб кўринг. У давлат раҳбари бўлгач, бирмунча вақт Ўзбекистонда Россия Федерацияси (РФ)нинг МВсини ишлатиб юрди – бу ўзбек жамиятида норозилик ва танқидларни келтириб чиқарди. Жамиятда юзага келган норозилик ва танқидлардан ақлирасо раҳбар тўғри хулоса чиқарса, пул ислоҳоти соҳасида кучли интеллектуал билимга эга бўлган мутахассислар гуруҳини шакллантириши, уларнинг иштирокида, биринчи навбатда, ривожланган давлатларда ўтказилган пул ислоҳотлари тарихи ва йўлларини ўрганиши лозим эди. И.Каримов шу ишларни қилдими? Йўқ! У ўша пайтда иқтисод фанлари номзоди бўлиб, унинг диссертацияси эркин бозор иқтисодиётига эмас, репрессив совет иқтисодини ўрганишга бағишланган эди – шунинг учун ҳам у Ўзбекистонда бемаъни ва бетаъсир сўм-купонни ишлаб чиқаришга бош-қош бўлди. Тез орада: 1) сўм-купон пуллар ҳожатхоналарда ишлатила бошланди; 2) бозорда ҳаром эшак нархи 2 миллион сўм-купондан ошди. Сўм-купоннинг аянчли аҳволи ҳақида И.Каримов эшитганми-йўқми – билмайман. Ҳар ҳолда, эшитган бўлса керак, деб ўйлайман ва бу маълумот уни МВни жорий қилишга ундаган бўлиши мумкин.\nҲикоя. Бир неча сатр юқорида “ҳаром эшак” иборасини мен сўм-купон пул бирлигини муомалага киритиш муносабати билан ишлатган эдим. Бу иборани ўзим тўқиб чиқарганим йўқ – бу иборани мен қишлоғимизнинг муайян шахси, кўп йиллар колхозимизда бухгалтер бўлиб ишлаган, Қўзибой амакидан эшитганман. У бизнинг кўчамизга нисбатан перпендикуляр йўналишдаги кўчада яшарди. Қўзибой амаки 2-чи жаҳон уруши пайтида яраланган бўлиб, ўнг оёғи тиззасидан сал тепароқдан кесиб ташланган бўлиб, у урушдан кейин то нафақа чиққунга қадар колхозимиз идорасида узоқ йиллар бухгалтер бўлиб ишлаган эди. Қўзибой амаки икки одам – И.Сталин ва И.Каримовни ўлгудек яхши кўрарди. Қўзибой амаки нафақага чиққач, куннинг илиқ-иссиқ кунларида кўчада, ҳовлисининг дарвозаси олдига қўйилган скамейкада ўтиришни одат қилди – ўтган-кетган ҳар қандай йўловчи тўхтаб, Қўзибой амаки билан салом-алик қилиб, ўтиб кетарди. Қўзибой амаки айниқса мен билан сўҳбатлашишни хуш кўрарди – тўй-тамошо ва бошқа марака-маврудларда менга кўзи тушса бўлди – дарров ёнига чақириб оларди. Одатда у ҳамма вақт ё Сталиндан, ёки Каримовдан гап очарди – уларни мақташдан чарчамас эди.\nМен Қўзибой амакининг кўчасидан ўтсам, у скамейкада ўтирган бўларди, мен эса саломлашмай ўтмас эдим. Салом-алик тугагандан Қўзибой амаки И.Каримовни кўкларга кўтариб мақтай бошларди, мен эса давлат раҳбарини танқид қилишга тушардим. Менинг танқидларим Қўзибой амакининг ғашини келтирарди ва у дарров: “Сенлар нега Каримовни ёмон кўришларингни мен тушунмайман – у унни, мойни, шакарни, чойни ўз вақтида етказиб турган бўлса, сенларга яна нима керак?” деб тутақиб кетарди. Мен индамасдим. Орадан 2-3 ой ўтгач, оилам Жиззахдаги ҳовлимизда яшагани сабабли мен яна Тошкентдан қишлоқдаги уйимизга келдим.\nЎша куни бир иш билан мен Қўзибой амакининг кўчасига бурилдим. Қарасам, Қўзибой амаки скамейкада ўтирибди, негадир асабийлашгандай кўринди. Бориб салом-алик қилдим. Кетмоқчи бўлиб бир қадам ҳам юрмасимдан у Каримовни бўралаб сўка кетди. Мен ҳайратимни яширгандай бўлиб гапира бошладим: “Ҳай-ҳай, амаки, нега қизишаяпсиз, нега давлат раҳбарини сўкаяпсиз? У унни, мойни, шакарни, чойни ўз вақтида етказиб турган бўлса, сизга яна нима керак?” деб ўзининг гапини ўзига ишлатдим. У бадтар тутақиб кетди ва: “Мен умримда 4 та подшоҳни кўрганман, бироқ бозорда ҳаром эшак 2 миллион сўмдан ортиқ нархда сотилаётганини энди кўрдим” деди Қўзибой амаки тутақиб. (Ҳикоя тугади).\nЎзбекистон Республикасининг сўм-купондан кейинги МВси\nАдашмасам, 1994 йил март ойида ҳозирги МВ сўм зарб этилди, ўша йилнинг июнида эса муомалага чиқарилди. Бироқ, айни масалада ҳам И.Каримов советларга содиқ эканлигини сақлаб қолди – ўзбек сўмининг номиналлари СССР рубл (сўм)и номиналларининг худди ўзидай қилиб ишлаб чиқилди! Тангалар ҳам, қоғоз пуллар ҳам худди Ҳасан-Ҳусандай! Тез орада тангалар йўқ бўлиб кетди – уларни, чамаси, нумизматлар коллекциядан, ёки ҳар бир чақани етти рўмолча билан тугадиган Ойша бувининг сандиқчасидан топиш мумкин, холос. Бошида, 1 ўзбек сўми қозоқларнинг 2 тенгесига тенг қилиб, 1$ эса 5 сўм қилиб чиқарилди. Ҳозир АҚШ доллари қора бозорда қанчадан сотилмоқда? Тўғри – ақлингизга балли – 8450 сўмдан ошди! Агар раққосага 10.000 сўм қистирсангиз, ҳамёнингиз буни сезмай ҳам қолади, чунки 10.000 сўм 1$ дан билинар-билинмас кўпроқ бўлади. Олдинги сўм-купонни қўятурайлик, ҳозирги ўзбек МВсини мен чираниб шиширилган шарга ўхшатаман – бундай шарни шишираверсангиз у “пақ” этиб ёрилиб кетади ва бир тийинга арзимайдиган матоҳга айланади. АҚШ долларига қаранг – у дунё бўйлаб азиз валюта ҳисобланади, зарб этилганига эса бир неча аср бўлган! Чунки АҚШнинг иқтисодиёти бениҳоя кучли! Европа Иттифоқининг МВси евро ҳам шу – кучайса кучаяди-ки, асло заифлашмайди.\n“Қисти-қистир” даврида иқтисодий ва маънавий ривожланиш бўлмайди\nБир қарашда “қистир-қистир” шароитида жамият фаровон яшаётгандай туюлади. Аслида ундай эмас. Французлар ҳам никоҳ тўйи қилишади [католик динига сиғингани сабабли улар суннат тўйи қилишмайди] ва тўйга 30-40, нари борса 50 та меҳмон таклиф этишади – жиззахлилар каби 400 та эмас! Французлар тўйни, одатда, бирор очиқ ёки ёпиқ кафеда уюштирадилар – жиззахлилар каби ҳашаматли тўйхоналарда эмас! Тўйда французлар ҳам ўйин-кулгу қилишади, лекин ўйнаётган аёлларга евро қистиришмайди. Францияда нима кўп – мусиқа ансамбллари кўп – истаганингни таклиф қилавер! Мусиқа асбоблари: гитара, саксофон, бири кичик, иккинчиси эса улкан барабан! Бўлди! Бошқа мусиқа асбоби йўқ! Шовқин децибелларда ўлчангани учун атроф уйларда дам олаётган ва ухлаётган инсонларнинг тинчлигини бузиш қатъиян маън қилинади! Жиззахлиларга ўхшаб иккита дойрачи, иккита карнайчи ва сурнайчи, битта улкан барабанни аёвсиз келтаклаётган барабанчи эмас! Юрагингиз заифроқ бўлса, ёки мен каби кекса одам бўлсангиз тўйга, яхшиси, бормаганингиз маъқул – чунки дойрачилар ва барабанчи мусиқа асбобларини қарсиллатиб урганда юрагингиз ўйнаб тушади, миянгизга эса тош теккандай бўлади. Бундан кейин мен тўйхоналарга бормасликга қарор қилдим – сабаби оддий: менга “қистир-қистир” тўйлар ёқмади ва менда “қистир-қистир” шароитида жамият иқтисодий ва маънавий ривожланишдан тўхтайди, деган қатъий фикр пайдо бўлди.\nБуни ўзбекистонлик иқтисодчи олимлар ва маънавият соҳасини эгаллаган инсонлар билмайди ёки тушунмайди, деб ўйлайсизми? Нега улар жим? Нега улар: “Ҳой халойиқ! Тўхтанг! Эс-хушингизни йиғиб олинг! Бу кетишда жамият иқтисодда ҳам, маънавиятда ҳам асло ривожланмайди”, дея бонг уришмайди? Йўқ, билишади, тушунишади! Бироқ, давлат раҳбари И.Каримов 27 йиллик бошқаруви даврида олиб борган сиёсати соғлом иқтисодга ҳам, соғлом маънавиятга ҳам мутлоқ зидлиги кўпчилик мутахассислар ва олимларнинг тафаккурида салбий из қолдирган эди. Мазкур салбий издан бир кунда, бир ойда ёки бир йилда қутулиш мумкинми? Йўқ, қутулиб бўлмайди – мазкур из изсиз йўқолиши учун йиллар ўтиши керак бўлади.\nИ.Каримов даврида сиёсат, иқтисод, давлат қурилиши ва матбуот ёлғон устига қурилган эди – қаёққа қараманг нуқул ёлғонга кўзингиз тушарди. Бироқ, табиат ва жамият қонунларига кўра ҳар қандай мустабид сиёсий тузум шароитида ҳам жамиятда соғлом кучлар у ёки бу даражада сақланиб қолар экан. И.Каримовнинг 27 йиллик мустабид сиёсий тузуми даврида, гарчи мухолифатнинг юзлаб вакиллари ўлдирилган ёки қамоқларга ташланган, минглаб вакиллари чет эса элларга чиқиб кетишга мажбур бўлган бўлсалар-да, Ўзбекистон ичкарисида соғлом кучлар сақланиб қолганлигини бугунги кун яққол кўрсатмоқда. И.Каримов ўлимидан 2 йил олдин, яъни, 2014 йилда, чамаси, ўлиши ёки ўлдирилишини сезган бўлса керак, чет эллардан бошпана олган ўзбекистонликларни ватанга қайтиш ниятини пучга чиқариш мақсадида матбуотда эълон қилинмаган, Ўзбекистон Республикаси “Фуқаролик тўғрисида” қонунига ҳамда Бирлашган Миллатлар Ташкилоти (БМТ)нинг Ўзбекистон Республикаси парламенти Олий Мажлис ратификация қилган икки асосий ҳужжати: 1) “Инсон ҳуқуқлари умумжаҳон Декларацияси” ва 2) “Фуқаровий ва сиёсий ҳуқуқлар ҳақидаги Пакт”га тамоман зид бўлган махфий ПФ-4624 фармонга имзо чекади. Мазкур фармон юриспруденция нуқтаи-назаридан мутлақо ноқонуний ҳужжат эканини англаш учун инсон юрист бўлиши шарт эмас – буни ҳатто ўрта мактабнинг 8-чи синф ўқувчиси ҳам исбот қила олади. Орқаворотдан эшитишимча, айни пайтда ҳукумат доиралари ўша бебурд фармонни бекор қилиш масаласи устида ишламоқда экан. ИншаАллоҳ, мазкур фармон бекор қилинади ва минглаб ўзбекистонликлар ватанига муаммосиз қайтадилар.\nТушкунлик (пессимистик) кайфиятдаги ватандош билан сўҳбат\nБугун чет элларнинг биридан бошпана олган ўзбекистонлик бир танишим менга қўнғироқ қилди. Узоқ гаплашдик. Бироқ, у мени, мен эса уни ўз фикримизга ишонтира олмадик – у менга ўта пессимистик (тушкунлик) кайфиятда гапирди, мен эса унинг фикри нотўғри эканига урғу бердим. Қаричилик ва касаллик туфайли мен охири гапиришга ҳам ярамай қолдим ва алоқани узишга мажбур бўлдим. Танишимнинг пессимизми Ўзбекистонда қолган аёли ва фарзандлари томонидан унинг ватанга қайтиши масаласида ҳукумат идораларига йўллаган кўпсонли мурожаатларига давлат мулозимлари жавоб хати юбормаётганларига боғлиқ экан. Мен бунинг сабабини бундай тушунтирдим (чунки ўзим шу фикрда муқимман):\n“Биродари азиз! И.Каримов вафотидан кейин Ўзбекистондаги сиёсий ва иқтисодий вазият кескин ўзгарди – буни мен Ўзбекистонга қайтгач ўз кўзим билан кўрдим. Мас., И.Каримов даврида қамалган барча сиёсий маҳбуслар, жумладан, 24 йил қамоқда ўтирган, Олий Мажлис депутати Самандар Қўқонов, 19 йил қамоқда сақланган адиб Мамадали Маҳмудов, барча ҳуқуқбонлар (жумладан менинг куёвим Азам Фармонов), журналистлар (жумладан, “Эрк” партияси аъзоси Юсуф Рўзимуродов, И.Каримовнинг Самарқанд шаҳридаги “психушка”да 11 йилдан ортиқ сақланган жияни Жамшид Каримов) ва диний мотивлар асосида қамоққа ташланган қатор инсонлар озодликга чиқишди. Бироқ, И.Каримов даврида давлат идораларида ишлаган мулозимларнинг бир қисми ҳанузгача давлат лавозимларидан кетган эмас – улар “фуқароларнинг шикоят ва ариза каби мурожаатларига жавоб бермайсан!” деган И.Каримов давридаги талабга содиқ қолишган. Уларнинг ҳаммасини давлат хизматидан бирваракай четлаштиришнинг имкони йўқ – бу бир кунда, бир ойда ва, ҳатто, бир йилда қилинадиган иш эмас. МХХ генерали Шўҳрат Ғуломов умрбод қамоқ жазосига ҳукм қилинади, деб ким ўйлаган? Ҳеч ким! Ёки бош прокурор Рашид Қодиров қамоққа олинади, деб ким ҳаёлига келтирган? Ҳеч ким! Бундай мисолларни ўнлаб келтириш мумкин”.\nҚизиқ, гап “қистир-қистир”дан бошланган бўлса-да, охири сиёсий масалаларга бориб тақалди – бунинг сабаби оддий: Ўзбекистонда оламшумул сиёсий ва иқтисодий ислоҳотлар бошланди ва давом этмоқда! Янги Президентнинг Ўзбекистон пенитенциар (қамоқхоналар) системаси ва бизнесни юритиш соҳаларида ўтказаётган ислоҳотлари, аҳоли яшаши учун қурилаётган кўпқаватли беҳисоб биноларни кўриб кўзинг қувонади – 27 йил ичида И.Каримов қилмаган ва қилишни истамаган ишларни 2-чи Президент 2 йил ичида амалга оширди. Асосийси, давлат идоралари билан халқ орасида бир-бирини тинглаш ва узоқ йиллардан бери ечилмай ётган масалаларни ҳал қилиш жараёни бошланди. Такрорлайман: И.Каримоқ “а” қилиб кетган масалалар ҳали жуда кўп – уларни ҳал қилиш, И.Каримовнинг сасиб ётган “а”сини тозалаш учун анча вақт кетади. Ишқилиб, охири бахайр бўлсин! (Тамом).\n25 декабрь, 2018 йил.


"Иваново ўзбеклари" Россияни тарк этиши мумкин\n24 октябр 2021, Тошкент вақти: 21:01\nРоссия Олий Судининг чоршанба куни эълон қилинган қарорига кўра, 13 нафар “Иваново ўзбеклари”ни Андижон воқеаларида иштирок этганлик айблови билан боғлиқ депортация қилиш ишига якун ясалди.\nРоссия Олий Суд президиуми суд раиси Вячеслав Лебедевнинг Страсбург суди қарори асосида Президиумга берган тақдимномаси қаноатлантирилди.\nЛекин бу ҳол “улар тўлиқ хавфсизликда” дегани эмас, дейди Озодлик билан суҳбатда “Иваново ўзбекларининг” адвокати Ирина Соколова:\n- Тўғри, суд маҳкамасига нуқта қўйилди, лекин улар учинчи мамлакатга чиқиб кетгандагина катта нуқта қўйилди, десак бўлади. Гап шундаки, Россия ҳукумати “Иваново ўзбеклари”га сиёсий қочқинлик мақомини берган, лекин уларни чиқариб юбориш масаласи яна қоғозбозлик тизимига тақалиб қолмоқда, дейди “Иваново ўзбеклари”нинг адвокати Ирина Соколова.\nИваново шаҳрида истиқомат қилаётган ва учинчи мамлакатга чиқиб кетишга тайёрланаётган “ивановолик ўзбеклар”дан бири Искандар Усмонов вужудга келган вазият борасида шундай деди:\n- Мана уч йилдан ошиқроқ вақт ўтган. 2009 йил апрел ойида Европа судининг қарори умумий кучга киргандан кейин бизни экстрадиция қилиш тўхтатилди. Лекин шундан бери Ўзбекистон билан Россия ўртасидаги келишув баҳонасида ҳалигача Россия территориясидан чиқиб кета олмаëтган эдик. Бизга муқим бир бошпана берилмаëтган эди. 2010 йил май ойида шахсан Россия президенти Медведев жаноблари бу ишимизга аралашгандан кейин Иваново ўзбекларини чиқариб юбориш ҳақида фармойиш берган. Мана шундан кейин бизнинг ишимиз тезлашиб кетди. Ҳозир келишув бўлишига қарамай бизга чиқиб кетишимизга рухсат беришди. Ҳамма ҳужжатлар ҳозирги кунда тайëр. Россия томонидан чиқиб кетиш визаси берилиши керак. Ҳозир шуни кутаяпмиз.\nОзодлик: Қаерга чиқиб кетасизлар?\n- Ҳаммамиз Швецияга чиқиб кетамиз. Швеция розилигини берди. Кимлар қайси шаҳарга тушишлари ҳам маълум бўлган. Улар 15 августдан бошлаб бизни қабул қилишга тайëрлигини билдиришган.\nОзодлик: Сизлар нечта кишисизлар?\n- Ҳозир 12 киши қолдик. 12 та Ўзбекистон фуқароси¸ битта Россия фуқароси Ҳотам Ҳожиматов. Ҳотам Ҳожиматов Россия фуқароси бўлгани учун 2005 йил сентябр ойида озод қилинган. Ҳозир бошпана излаб юрган қочоқлар Ўрта Осиëдан роса кўп. Қийин аҳволга тушиб қолган инсонлар жуда кўп. Биз ана шу инсонларга ëрдам бериш вазифасини олганмиз.\nОзодлик: Қандай ëрдам бериш?\n- Моддий¸ ҳуқуқий томондан қўлимиздан келганча шунақа ëрдам бериш. Бизнинг ишимиз орқали бошқа ўзбекистонликларга енгилроқ бўлса¸ биз анча хурсанд бўлардик, дейди Искандар Усмонов.\nAmnesty International дунёдаги инсон ҳуқуқлари масаласига доир чоп этадиган ҳар йиллик рўйхатида Россияни Туркманистон, Белоруссия ва Ўзбекистон каби авторитар тузумга эга мамлакатлар қаторига қўшган. Шунга қарамасдан, “Ивановолик ўзбеклар” ишини бошидан буён кузатиб келаётган Москвадаги Инсон ҳуқуқлари институтининг “Бошпана ҳуқуқи” лойиҳаси раҳбари Елена Рябинина бу каби қарор биринчи маротаба қабул қилинаётганини таъкидлайди:\n- Бу албатта расмиятчилик, лекин бу қарорнинг келажакда содир бўлиши мумкин бўлган бу каби ишларга таъсири беқиёс. Страсбургнинг “Иваново ўзбеклари”га доир қарори кучга кирганига 1,5 йил тўлди. Агарда адвокат Соколова ва Мартиновалар Лебедев жанобларига огоҳлантирувчи хат юбормаганида иш яна номаълум муддатга чўзилиши турган гап эди, дея Россия суд тизимининг қониқарсиз ишига нисбатан ўз норозилигини билдиради Елена Рябинина.\nИнсон ҳуқуқлари институти ходимаси Елена Рябининанинг айтишича, бугунги кунда Страсбургнинг ўзбекистонлик қочқинлар Россиядан ўз юртига экстрадиция қилиниши тўхтатишга уринаётганига қарамай, Россия судлари айрим ҳолларда бу саъй-ҳаракатларни эътиборсиз қолдирмоқда. 7 июл куни Санкт-Петербургдан Ўзбекистонга имом Ўринбой Эргашевнинг ва Нижний Новгороддан Азамат Эрмаков бадарға қилиш қарорлари шулар жумласидандир. Баъзи маълумотларга кўра, Эргашев ҳозирда озодликда, Эрмаков эса ўтган йилнинг ноябр ойидан буён ҳибсхонада сақланаяпти.\n8 июл куни Страсбург суди Андижон воқеаларига алоқадорликда айбланаётган ва экстрадиция қилинишини Россияда кутаётган Мурод Йўлдошев ва Абдуллажон Исоқовларнинг шикоят аризаси бўйича ижобий қарор чиқарди.\nЕлена Рябинина Россия ҳуқуқ-тартибот органларининг бир қарашда мантиқсиз туюладиган ҳаракатлари сабабларини шундай тушунтирди:\n- Мен бундай тушунарсиз ҳатти-ҳаракатларнинг сабабларини жуда яхши ўрганиб чиқдим.\nБу касалликнинг излари Шанҳай ҳамкорлиги деб номланувчи тузилмага бориб тақалмоқда. Бу дунёдаги ягона авторитар давлатлар “клуби” бўлиб, унинг қаторига бирорта демократик давлат қўшилмаган. Бу тузилманинг онкологик касаллиги шундан иборатки, ШҲТ қабул қилган бир қатор ҳужжатлар, менимча, халқаро ҳуқуқ меъёрларини қўпол равишда бузади. Оддий мисол: Шанхай ташкилоти доирасида экстремизм, терроризмда айбланаётган шахсларга қочқинлик мақомини бермаслик шартномаси мавжуд. Яъни Ўзбекистонда сизни ҳукумат намоз ўқиганингиз учун “экстремист” деб эълон қилса, шунинг ўзи сизни қамоққа олиниб, бадарға қилиш учун кифоядир. Афсуски, сўнгги пайтларда Россияда ШҲТ шартномалари бир қатор федерал қонунлардан ҳам устунроқ қўйилмоқда, деди Москвадаги Инсон ҳуқуқлари институтининг “Бошпана ҳуқуқи” лойиҳаси раҳбари Елена Рябинина.\nЭслатиб ўтамиз, Иваново шаҳридаги “Ростекс” фирмасида ишлаётган 12 ўзбекистонлик ва бир қирғизистонлик 2005 йилнинг 18 июнида Россия милицияси томонидан қамоққа олинган эди.


Ишлаб чиқаришдаги жароҳатланиш туфайли етказилган зарарни қоплаш – Сирдарё вилояти касаба уюшмалари ташкилотлари бирлашмаси Кенгаши\nИшлаб чиқаришдаги жароҳатланиш туфайли етказилган зарарни қоплаш\nТиббий-меҳнат экспертиза комиссияси\nБелгиланган энг кам ойлик иш ҳақи миқдори оширилганда соғлиқнинг шикастланиши билан боғлиқ зарар ёки боқувчисининг вафоти билан боғлиқ равишда бериладиган йўқотилган иш ҳақи, бошқа тўловларни қоплаш суммаси энг кам ойлик иш ҳақи миқдорининг оширилган суммасига мутаносиб равишда кўпайтирилади.\n– бюджет ташкилотлари ва муассасалари учун — қонун ҳужжатларига мувофиқ давлат бюджети маблағлари;\n– бошқа иш берувчилар учун — ўз маблағлари.\nЗарарни тўлаш тўғрисидаги аризани бериш ва кўриб чиқиш тартиби.\nЗарарни тўлаш тўғрисидаги ариза иш берувчига берилади. Зарарни тўлаш тўғрисидаги аризанинг нусхасикасаба уюшмаси қўмитасига ёхуд корхона ходимларининг бошқа ваколатли органига берилади.\nЖабрланувчининг ёки бошқа манфаатдор шахсларнинг илтимосига кўра корхона касаба уюшмаси қўмитасиёки ходимлар томонидан вакил қилинган бошқа ваколатли орган иш берувчи билан музокараларда жабрланувчи томонидан қатнашиш учун ўз вакилини ажратади.\nЗарарни қоплаш суммасини тўлаш тартиби ва муддатлари\n– зарарни қоплаш миқдорини ошириш ҳуқуқи вужудга келганда — тегишли ҳолатлар юзага келган ойдан кейинги ойнинг биринчи кунидан бошлаб;\n– қоплаш миқдорининг камайтирилишига сабаб бўлувчи ҳолатлар юзага келганда — тегишли ҳолатлар юзага келган ойдан кейинги ойнинг биринчи кунидан бошлаб.\nАгар кўрсатиб ўтилган шахсларнинг қарамоғида меҳнатга лаёқатсиз кишилар бор бўлса зарар қуйидаги тартибда қопланади:\n– қарамоғидаги меҳнатга лаёқатсиз бир киши ҳисобига — белгиланган қоплаш суммасининг чорак қисми, икки киши ҳисобига — учдан бир қисми, уч ва ундан кўп киши ҳисобига ярми қопланади. Тўловнинг қолган қисми қариялар ва ногиронлар уйида парвариш қилиш қийматини чегириб ташлаган ҳолда, аммо зарар қопланиши миқдорининг 25 фоизидан кам бўлмаган миқдорда, жабрланувчининг ўзига тўланади.


Xiaomi’дан ажралиб чиқаётган Pocophone иккинчи смартфонини тасдиқлади! (+видео) - Terabayt.Uz\nXiaomi 2018 йилнинг августида атиги 300 доллар атрофидаги нархга Pocophone F1 смартфонини намойиш қилганди. Кейинги пайтларда интернетда унинг иккинчи авлоди тайёрлангани ҳақида миш-мишлар кўпайган.\nЎҚИНГ: Xiaomi сир тутаётган яна бир арзон флагманни Geekbench фош этди!\nЭнди ушбу смартфоннинг иккинчи авлоди тайёрланаётганини Xiaomi вице-президенти ҳамда Xiaomi India етакчиси Ману Кумар Жейн (Manu Kumar Jain) ҳам тасдиқлади. Бу ҳақда унинг Technical Guruji номли YouTube-каналига берган видеинтервьюсида (ҳинд тилида) айтилган:\nАфсуски, Pocophone туркумидаги янги смартфоннинг намойиш вақтини Ману Кумар Жейн айтмаган. Сайтимизда эса Pocophone F2 моделининг «жонли» сурати, ҳатто уни қадоғидан олиб ишлатиб кўрсатилган «жонли» видеоси ҳам эълон қилинган. Ҳаттоки унинг янада такомиллаштирилган версияси – Pocophone F2 Pro хусусида ҳам миш-мишлар чиққан, аммо куни кеча унинг Pocophone X2 ёки Poco X2 деб аталиши ҳақида хабарлар пайдо бўлди.\nБугун эса Ману Кумар Жейн яна бир янгиликни ўз Twitter-аккаунти орқали эълон қилди: Xiaomi корпорациясининг бир бўлинмаси сифатида иш бошлаган Poco энди алоҳида бренд бўлади. Ёдингизда бўлса керак, бундан бир йил аввал Redmi туркуми ҳам шу тариқа мустақил бренд тарзида ажралиб чиққан эди.\n«Poco’ни биз Xiaomi таркибидаги бўлинма сифатида яратган эдик, аммо энди унинг ўз шахсияти мавжуд. Xiaomi Pocophone F1 ақл бовар қилмас даражада оммалашган смартфон бўлди. Биз энди, Poco мустақил бренд тарзида ишлашига имкон бериш вақти келди, деб ҳисоблаймиз», – деган Ману Кумар Жейн.\nҚўшимча қилиб айтиб ўтиш мумкинки, Poco’нинг алоҳида сайти ҳам мавжуд; унда ҳозирча фақат Pocophone F1 смартфони ҳақида маълумотлар берилган. Бу борадаги янгиликларни биз билан бирга кузатишда давом этинг.\nЎҚИНГ: Redmi бестселлерини Антарктидага нега жўнатишяпти?\n#Xiaomi #андроид смартфон #POCOPHONE #Xiaomi Pocophone #Xiaomi Pocophone F1 #Xiaomi Pocophone F2 #Xiaomi Poco X2 #Xiaomi Pocophone X2


20:01, 12.03.2021 // 94918\n«Дарё» «Хориждаги ўзбекистонликлар» лойиҳаси доирасида хорижда ўқиётган, меҳнат фаолиятини олиб бораётган юртдошларимиз ҳаётини ёритишда давом этади. Лойиҳанинг бу галги қаҳрамони — Европа университетларида магистратурада таҳсил олаётган Отабек Акромов.\nОтабек Акромов Тошкент шаҳрида туғилган. Ҳозир 27 ёшда. 2019 йил Жаҳон иқтисодиёти ва дипломатия университетини тамомлаган. 2017—2018 йиллари Япония JASSO грантининг талабалар алмашиш дастури бўйича Нагоя университетида ўқиган.\nАйни пайтда Erasmus Mundus қўшма магистр дастури гранти асосида Буюк Британиянинг Глазго, Ирландиянинг Дублин ва Чехиянинг Карлова университетларида Халқаро хавфсизлик йўналишида таҳсил олмоқда.\nФото: Отабек Акрамовнинг шахсий архивидан\nМен учун «Дипломатия»дан зўри йўқ эди...\nКоллежда 2-босқичда ўқиб юрган пайтларимда бир дўстим қаерга ўқишга топширмоқчисан, «Дипломатия»гами ёки Гарвардгами, деб сўраганида ҳеч иккиланмай, «Дипломатия» деб жавоб бергандим. Чунки ўша пайтларда айнан шу университетга кириш иштиёқи шунчалар кучли эдики, кўзимга бошқа олийгоҳлар кўринмасди.\nАммо «Дипломатия»да иккинчи босқичда ўқиб юрганимда талабалар алмашиш дастури бўйича Японияга бордим ва жуда хато ўйлаганимни тушундим.\nЖонатан Свифтнинг асарида Гулливер фақат лилипутлар дунёсида баҳайбат, баҳайбатлар ўлкасида эса у лилипут эди, деган гапи бор эди.\nМен «Дипломатия»да ўқияпман, деб керилиб юрар эдим. Бироқ Нагоя университетининг таълим сифатини, дарс бераётган профессорларнинг савиясини кўргач мен лилипутлар дунёсидан баҳайбатлар ўлкасига тушиб қолгандай бўлдим.\nУниверситетимни яхши кўраман. Тўғри, «Дипломатия» Ўзбекистондаги энг кучли олийгоҳлардан бири. Афсуски, у ҳали ҳам халқаро даражага чиққани йўқ.\nХуллас, Японияда бир муддат ўқиб, фикрлаш дунём кенгайди, анча ривожландим.\n3 та халқаро дастурга топшириб, ҳаммасидан тўлиқ грант ютдим\nЎзбекистонга қайтиб, бакалаврни битирганимдан сўнг магистратурани хорижда ўқишни истадим.\nЯпонияда ўқиш сифати юқори бўлса, Буюк Британияда ундан ҳам зўр бўлса керак, деб ўйладим. Европага тўлиқ грант берадиган Марказий Европа университетининг иккита грантига ҳамда Erasmus Mundus дастурларига ҳужжатларимни топширдим. Қувонарлиси, учаласидан ҳам тўлиқ грант таклифини олдим.\nЕвропанинг бир неча мамлакатларида таҳсил олиш имконияти борлиги ва стипендия миқдорининг юқорилиги сабаб Erasmus дастурини танладим. Ҳамда Буюк Британиянинг Глазго, Ирландиянинг Дублин ва Чехиянинг Карлова университетларида Халқаро хавфсизлик йўналиши бўйича ўқишни бошладим.\n100 минг долларлик грант ҳақида\nЮқорида айтиб ўтганимдек, Erasmus дастурининг бошқаларидан афзаллиги, у нафақат Европанинг нуфузли олийгоҳларида таҳсил олиш имконини беради, балки молиявий томондан ҳам анчагина сахий. Мисол учун, дастур икки йиллик ўқишимга тўртта Malibu’нинг нархига тенг пул сарф қиляпти, бу тахминан 100 минг долларга тенг.\nБунинг ичига контракт пули, ойлик стипендия, тиббий суғурта, йўл ва виза харажатлари киради.\nДастурнинг яна бир зўр жиҳати, сизга ҳеч қандай мажбурият қўйилмайди. Масалан, Буюк Британия ҳукумати томонидан молиялаштирилган Chevening дастури талабига кўра, сиз ўқишни битиргач ўз ватанингизга қайтишингиз ва икки йил чет элга чиқмасдан ишлаб беришингиз керак бўлади. Erasmus Mundus гранти соҳиблари эса бу борада эркин, ҳеч қандай мажбурияти йўқ.\nАммо ўқиш шунга яраша қийин. Келинг, бир мисол келтираман.\nЎзбекистонда плагиатга (бошқаларнинг ёзган ишини кўчириб, ўз ишидек тақдим қилиш) унчалик эътибор берилмайди, Европада эса плагиат ўғриликка тенглаштирилади. Бир семестрда 3-5 та фан ўқиймиз, бироқ ҳар бир фандан камида биттадан 2000-5000 сўзли мақола ёзамиз.\nТўғри, Ўзбекистондан келган талаба бошида қийналиши мумкин, чунки бизда юқорида айтганимдек, кўп талабалар рефератларни бошқаларнинг ишидан кўчириб, топширишга ўрганган. Лекин аста-секин бу муҳитга мослашади, иложи ҳам йўқ. Акс ҳолда, университет билан хайрлашишга тўғри келади.\nГрант ютиш учун нима қилиш керак?\nГрант ютиш учун Эйнштейн бўлиш шарт эмас. Университетда олган баҳоларингиз аъло ва дипломингиз топшираётган дастурга мос бўлиши керак. IELTS сертификати (камида 6,5), икки бетли резюме ё CV, 600 та сўздан иборат иншо ва иккита тавсиянома талаб қилинади.\nErasmus дастурига йилига 60 киши қабул қилинади. Ундан 20 нафари тўлиқ грант асосида таҳсил олади. Яна бир муҳим факт, 20 та грантнинг 15 таси шерик давлатлар учун (Европа Иттифоқига кирмайдиган давлатлар, масалан, Марказий Осиё, Африка, Америка ва бошқалар) қолган бештаси эса европаликлар учун ажратилади.\nErasmus’га оид қўшимча талаблар ва бошқа магистратура дастурлари билан бу ерда танишиш мумкин.\nЮртдошларимиз четда қолиб, бегоналар менга ёрдам берган\nДеярли ҳамма университетлар магистратура бўйича бир хил талаб қўяди.\nМасалан, бакалавр дипломи (агар нуфузли университетга топширмоқчи бўлсангиз, баҳоларингиз аъло бўлиши шарт!), тил сертификати (IELTS 6,5-7,5 балл), CV (маълумотнома), мотивацион хат (иншо) ва тавсиянома.\nБиласизми, сиз топшираётган грант ҳақида етарлича маълумот тўплаб, тўғри стратегия қўлласангиз, марра сизники. Фақат ўша тўғри йўлни топиб олиш керак. Очиғи, мен бу борада жуда қийналганман.\nБошида мен топширмоқчи бўлган университетда ўқиётган ёки битирган юртдошларимиздан маслаҳат олмоқчи бўлганман. Аммо ҳеч бири саволларимга жавоб бермаган. Аниқроғи, тажрибалари билан ўртоқлашишни истамаган.\nБироқ чет элликларга мурожаат қилганимда улар нафақат маслаҳатлар берган, балки грант ютган мотивацион хатларигача юборган.\nЎша пайтлари ёрдамни ватандошларимиз туриб, бегоналардан олганим жуда алам қилган. Шундан кейин мен каби хорижда ўқишни истаган талабаларга ёрдам бериш мақсадида Grant Detective Telegram-каналини очганман.\nҲозирда каналда бир нечта нуфузли олийгоҳларда ўқиётган талабалар билан суҳбатлар қиляпман. Иншо ёзишдан тортиб то грант ютишгача бўлган жараёнларни ёритиб боряпман.\nМаблағи борларга виза олиш муаммо эмас\nБуюк Британияга виза олиш қийин дейишади. Грант ютганларга ёки ҳисобида етарлича маблағ бўлганларга осон. Ҳамма нарса пулга бориб тақалади. Буюк Британияга визага топшираётганингизда сизнинг ҳисобингизда киши бошига, адашмасам, 10 000 фунтга (тахминан 14 минг доллар атрофида) яқин пулингиз бўлиши керак.\nГрант ютганлигим туфайли менга дастур томонидан хат қилиб берилган. Унда стипендия миқдори (ойига 1250 фунт ва йилига 15 000 фунт) ва контракт пули тўланганлиги тўғрисида маълумот бор эди. Умуман олганда, визага топшириш қийин эмас. Сиз фақат виза топшириш веб-сайтида берилган саволларга тўғри жавоб берсангиз бўлди, олам гулистон.\nШуни айтиб ўтишим лозимки, Erasmus Mundus дастурига топшираётганлар икки йил ичида камида икки бор визага топширишга тайёр бўлишлари керак. Чунки, биласиз, бу қўшма магистр дастурида сиз камида иккита Европа шаҳрида ўқишингиз керак бўлади.\nУч университетда ўқиш машаққатлари ҳақида\nКўпчиликка учта давлатда ўқиш зўр туюлиши мумкин, лекин шунга яраша қийинчиликлари ҳам йўқ эмас. Масалан, бир давлатга келиб уй топиб, нарх-наволарни ўрганиб, муҳитга мослашдим дегунингизча иккинчи семестр ҳам келиб қолади ва бошқа давлатга кўчишингиз керак бўлади. Бу қайсидир маънода қизиқарли саёҳат, аммо ўзига яраша қийинчиликлари бор.\nМасалан, уй топиш. Биринчи семестр уй масаласида менинг омадим чопган. Facebook’да «Глазгода уйлар» деган гуруҳда эълон берганимда уй эгаси мени ўзи топиб, яхши таклиф берган. Ойига 300 фунтдан келишганмиз — бу Глазго учун жуда арзон нарх. Чунки менинг курсдошларим шошилиб, 500-600 фунтдан уй топиб, шартнома имзолаган. Шартномани бекор қилиш эса яна қўшимча харажат.\nИрландияда бир қизиқ воқеа бўлган. У ерда уйлар жуда қиммат. Бир хонанинг ижара ҳақи ўртача 600-900 евро. Агар сиз 600 еврога жой топсангиз, дўппингизни осмонга оцангиз бўлади. Ижара қиммат бўлгани учун ҳам Ирландияда бир хонани бир нечта одам ижарага олиши мумкин. Шунда сиз бир хонада 2-3 киши билан 300-400 еврога яшайсиз. Мен ҳам шундай қилдим. Лекин Дублинга келиб, ўша хонадаги муҳитни кўргач, очиғи, афсусландим.\nБиласиз, ўзбеклар озодаликка қаттиқ эътибор беради. У хонадаги аҳвол эса қўрқинчли кинолардан ҳам баттар эди: ҳаммаёқ «бардак», ичкилик, ёқимсиз ҳид.\nМен бундай шароитда яшолмайман, деб тезда бошқа уй қидиришга тушдим. Омадимни қарангки, 20 дақиқа ўтар-ўтмас, эълон бўйича бир онахонга қўнғироқ қилдим. Унинг уйи мен турган жойга яқин экан. Бориб шароитни кўрдим ва нархини келишдик — ойига 450 еврога (бу Дублин учун жуда зўр нарх), мен ўша уйда яшай бошладим.\nКутубхонада ҳатто ухлаш учун жойлар бор\nГлазго университетига киришингиз билан кайфиятингиз кўтарилиши аниқ. Боиси университетда ҳаёт қайнайди. Айниқса, олийгоҳ кутубхонаси 11 қаватдан иборат. 1, 2-қаватларида талабалар йиғилиб, гаплашиб ўтиришлари учун алоҳида жой қилинган. Тамадди қилишга жойлар ажратилган. Ҳатто мизғиб олиш учун махсус диванлар бор.\nБиз ўзбекларда қўшничилик деган тушунчалар бор. Шотландияда ва бутун Британияда бир-бирини безовта қилмасликка ҳаракат қилишади. Бир куни қўшнимизнинг эшигини тақиллацак, у очиб: «Сизларга нима керак?» деб жавоб қайтарган. Қисқа қилиб айтганда, шотландлар бироз жиззаки.\nБританияда талабаларнинг яшаши қанчага тушади?\nБританияда қора ишда ишлаётганлар соатига ўртача 8-10 фунт (тахминан 11-14 доллар) топади. Ойига ҳисоблаб чиқсангиз 2500-3000 фунт (3450-4200 доллар атрофида).\nИжарага олган икки хоналик уйингиз 500-600 фунт (700-850 доллар атрофида), қолгани бемалол еб-ичиш, яхши кийинишга етади. Менинг ойлик стипендиям 900-1000 фунт (1256-1400 доллар) атрофида. Ижара ҳақи 300 фунт (418 доллар).\nАгар ўзингиз уйда овқат пишириб, кўчадан сотиб олмасангиз, еб-ичишга 200-300 фунт (279-418 доллар) етади. Умуман олганда, ўртача яшаш менга бир ойда 500-600 фунтга (700-840 доллар) тушади\nМамлакатда ўқитувчиларга яхши маош тўлашади\nБуюк Британиянинг университетлари дунёда ҳар доим юқори даражада бўлишининг асосий сабабларидан бири — бу таълим тизимидаги рақобат. Давлат умумий стандартларни белгилайди, бўлди. Қолган ишларда университетларга эркинлик беради. Ҳар бир таълим муассасаси талаб ва таклифдан келиб чиққан ҳолда бакалавр, магистр ё докторантура квоталарини ўзи ҳал қилади.\nЎзбекистондан фарқли ўлароқ, профессорлар қоғозбозлик билан эмас, илм ва дарс бериш билан машғул бўлади. Бизда ўқитувчиларнинг вақтини шу бюрократия билан олиб қўйишади. Энг муҳими, бу ерда устозларга яхши маош тўлашади. Ўртача профессорлар йилига 40-50 минг фунт маош олади. Яна бир қизиқ томони, сиз дарсда улар билан бемалол баҳслашсангиз бўлади.\nТалабаларнинг ишлашига рухсат бор, аммо...\nДеярли барча Европа давлатлари талабаларга ҳафтасига 20 соат ишлаш ҳуқуқини беради. Талабалар кўпроқ «доставка»да, ресторан ва меҳмонхоналарда ишлайди.\nЎқиб ишлашга имкон бор-ку, аммо мен ишлашни тавсия қилмаган бўлар эдим. Тўғри, ҳамма ҳам грант ютавермайди. Ҳар кимнинг ўзига яраша шароити бор, лекин ўқишни битириб, яхши жойга ишга кирмоқчи бўлсангиз, сиз кўпроқ вақтингизни мустақил таълимга бағишлашингиз керак.\nТалабалар учун тавсиялар\nБуюк Британияда ўқимоқчи бўлган ватандошларимизга Chevening ва Erasmus Mundus грантларига топширишни маслаҳат бераман. Ушбу дастурлар барча харажатларни тўлиқ қоплаб беради. Яна бир факт, грант ютиш эҳтимолини ошириш учун талабларни (юқорида санаб ўтганман) бажаришдан ташқари, турли миллий ва халқаро конференцияларда иштирок этиш, мақолалар чоп этиш лозим.\nЎзим ҳам Россия, Беларусь, Япония, АҚШ, Буюк Британия ва Ирландияда бўлиб ўтган конференцияларда қатнашганман. Қолаверса, талабанинг йўналишига оид ташкилотларда амалиёт ўташи ҳам муҳим ҳисобланади.\nИмтиёзларга келадиган бўлсак, биринчидан, таълим сифати. Ўқишни битиргач сиз ўз соҳангизнинг етук мутахассиси бўлиб чиқасиз. Иккинчидан, ишга ҳужжат топшираётганда фақат Ўзбекистонда ўқишни битирган номзодлардан дипломингиз кучлироқ туради. Учинчидан, агар сиз ўқишни битириб, Буюк Британияда қолиб ишламоқчи бўлсангиз, сиз икки йиллик иш қидириш визасига топширсангиз бўлади. Бу визани Буюк Британияда бакалавр ёки магистр даражаларини олганларга беришади. Докторантурада ўқиганларга эса иш қидириш учун уч йиллик виза тақдим қилинади.\nНиятим — докторантурани Оксфордда ўқиш\nПандемия сабабли айни пайтда Ўзбекистондаман. Тўртинчи семестрни онлайн ўқишга рухсат беришган. Ҳозир диплом ишимни ёзяпман.\nЎқишни битириб, Ўзбекистондаги ўз йўналишимга оид бирор давлат ташкилотида ишлаб, малакамни оширмоқчиман.\nТажриба орттиргач илмий иш қилиш ниятим бор. Сиёсатшунослик ва халқаро муносабатлар йўналиши бўйича Оксфорд ёки Лондон Иқтисодиёт мактабига докторантурага топширмоқчиман. Кейинчалик шу ерда дарс беришни мақсад қилганман.\n22:22, 15.06.2021 // 68930\n13:34 Кеча // 67280\n22:22 Кеча // 64380\n00:55 Кеча // 61542\n16:48, 15.06.2021 // 60382


(1) 1. Барча оламларни (Охират азобидан) қўрқитгувчи бўлсин деб Ўз бандаси (Муҳаммад алайҳис-салоту вас-салом)га Фурқон — Қуръон нозил қилган зот — Аллоҳ баракотли — Буюкдир.\n(2) 2. У — осмонлар ва Ернинг подшоҳлиги Ўзиники бўлган, бола-чақа қилмаган, подшоҳликда бирон шериги бўлмаган ва барча нарсани яратиб (аниқ) ўлчов билан ўлчаб қўйган Зотдир.\n(3) 3. (Мушриклар) эса У зотни қўйиб, бирон нарса ярата олмайдиган, (балки) ўзлари яралгувчи бўлган, (ўзгалар у ёқда турсин, ҳатто) ўзларига ҳам бирон зиён ё фойда беришга эга бўлмайдиган ва на (бировларга) ўлим беришга, на ҳаёт беришга ва на қайта тирилтиришга эга бўлмайдиган «худолар»ни ушладилар (яъни, ўшаларга сиғиндилар).\n(4) 4. Кофир бўлган кимсалар: «Бу (Қуръон) фақат (Муҳаммад) ўзи тўқиб олган бир ёлғондир. Унга бу (ёлғонни тўқишда) бошқа бир қавм (аҳли китоблар) ёрдам қилган», деб куфр келтирдилар ва бўҳтон қилдилар.\n(5) 5. Яна улар: «(Бу) аввалгилардан қолган афсоналардир (Муҳаммад) уларни кўчириб олган. Бас, (бу афсоналар бировлар томонидан) унга эрта-ю кеч ўқиб берилур», дедилар.\n(6) 6. (Эй Муҳаммад алайҳис-салоту вас-салом, сиз уларга) айтинг: «Уни осмонлар ва Ердаги барча сир-асрорни биладиган Зот нозил қилгандир. Албатта У мағфиратли меҳрибон бўлган Зотдир».\n(7) 7. Яна улар (масхара қилишиб): «Нега бу пайғамбар (оддий одамлардек) таом ер ва бозорларда юрар?! Унга (пайғамбарлигини тасдиқлайдиган) бирон фаришта туширилиб, у билан бирга қўрқитгувчи бўлса эди.\n(8) 8. Ёки унга (осмондан) хазина ташланса (ва у бозорларда савдо-сотиқ билан тирикчилик ўтказмай, ўша хазинадан сарф қилиб юрса) эди, ёхуд унинг учун бир боғу-бўстон бўлиб, у (фақат ўша боғдан) еб-ичса эди», дедилар. Бу золим кимсалар (мўминларга): «Сизлар фақат бир сеҳрланган — ақлдан озган кишига эргашмоқдасиз», дедилар.\n(9) 9. (Эй Муҳаммад алайҳис-салоту вас-салом), қаранг, улар сиз учун қандай мисоллар келтирдилар-а?! Бас, улар (ҳақ) йўлдан оздилар. Энди улар йўл топишга қодир эмаслар.\n(10) 10. Агар хоҳласа, сиз учун (шу дунёдаёқ) ўшандан (яъни, улар айтган боғу-хазинадан) яхшироқ нарсани — остидан дарёлар оқиб турадиган жаннатларни қилиб бера оладиган ва сиз учун қаср-саройларни қилиб бера оладиган зот — Аллоҳ Баракотли — Буюкдир.\n(11) 11. Йўқ, улар (Қуръон оятларига боқмайдилар, чунки улар Қиёмат) соатини ёлғон деганлар. Биз эса у соатни ёлғон деган кимсалар учун дўзах ўтини тайёрлаб қўйгандирмиз.\n(12) 12. (Дўзах) уларни узоқ жойдан кўрган вақтидаёқ унинг хайқириқ ва бўкиригини эшитурлар.\n(13) 13. Қачон улар кишанланган ҳолларида (дўзахдан) тор бир жойга ташланганларида ўша жойда (ўзларига) ўлим тилаб қолурлар.\n(14) 14. (Шунда уларга): «Сизлар бугун бир ўлимни эмас, кўп ўлимларни тиланглар (чунки сизлар бутун умрларингизни куфру исёнда ўтказганларингиз учун кўпдан-кўп ўлим-ҳалокатларга дучор бўлурсиз», дейилур).\n(15) 15. (Эй Муҳаммад алайҳис-салоту вас-салом, уларга) айтинг: «Шу (дўзах) яхшироқми ёки тақводор зотларга ваъда қилинган мангу жаннатми?!» У (яъни, жаннат тақводорлар) учун мукофот ва оқибат — борар жой бўлди.\n(16) 16. Улар учун ўша жойда мангу қолгувчи бўлган ҳолларида барча хоҳлаган нарсалари муҳайё бўлур. Бу Парвардигорингиз зиммасидаги сўралгувчи ваъда бўлди.\n(17) 17. (Аллоҳ) уларни (яъни, мушрикларни) ҳам, улар Аллоҳни қўйиб ибодат қилаётган бутларини ҳам тўплаб (у бутларга): «Менинг анави бандаларимни сизлар йўлдан оздирдингизларми ёки уларнинг ўзлари йўлдан оздиларми?», дейдиган Кунда;\n(18) 18. Улар дерлар: «Эй пок Парвардигор, бизлар учун Сендан ўзга бирон дўст тутиш жоиз бўлган эмасдир (бас, қандай қилиб ўзгаларни бизга бандалик қилиб сиғинишга мажбурлаб йўлдан оздирайлик)?! Лекин Сен уларни ва ота-боболарини (узоқ умр ва мўл-кўл ризқу рўз билан шундай) фойдалантирдингки, ҳатто улар (Сенинг Ўзингни) эслашни ҳам унутдилар ва ҳалок бўлгувчи қавм бўлиб қолдилар».\n(19) 19. (Эй мушриклар) мана, улар («худо»лар деб сиғинган бутлар) сизларни айтаётган сўзларингизда аниқ ёлғончи қилдилар. Энди (азобдан) қутулишга ҳам, (ўзларингга) бирон ёрдам қилишга ҳам қодир эмассизлар. Сизлардан ким золим — мушрик бўлса, Биз унга катта азобни тотдирурмиз.\n(20) 20. (Эй Муҳаммад алайҳис-салоту вас-салом), Биз сиздан илгари юборган барча пайғамбарлар ҳам, шак-шубҳасиз, таом ер ва бозорларда юрар эдилар. Биз сизларнинг баъзиларингизни баъзиларингиз учун фитна-синов қилиб қўйдик (яъни, сизнинг оддий одамлар каби фақирона кун кечиришингиз бошқалар учун бир синовдир. Чунки агар Биз сизни бой-бадавлат қилиб қўйганимизда, улар сизга мол-дунёнгиз учун итоат қилган бўлур эдилар). Сизлар (Бизнинг бу синовимизга) сабр қила олурмисизлар? Парвардигорингиз кўриб тургувчи бўлган Зотдир.\n(21) 21. Бизга рўбарў бўлишни умид қилмайдиган кимсалар: «Бизларга (пайғамбарлик учун одам эмас, балки) фаришталар туширилса эди ёки бизлар Парвардигоримизни (ўз кўзимиз билан) кўрсак (ва У бизларга Муҳаммаднинг ҳақиқий пайғамбар эканлигини билдирса) эди», дедилар. Дарҳақиқат, улар ўзларига бино қўйдилар ва жуда катта кетдилар.\n(22) 22. Улар фаришталарни кўрадиган кунни (яъни, Қиёмат Кунини эсланг). У кунда жиноятчи кимсалар учун бирон хушхабар бўлмас. Ва (фаришталар уларга) дерлар: «(Ҳар қандай хушхабар сизлар учун) бутунлай ҳаромдир».\n(23) 23. (Зотан) Биз улар қилган ҳар бир (яхши) амалга келиб, уни сочилган тўзон (каби) қилиб қўйгандирмиз.\n(24) 24. Жаннат эгалари эса у кунда энг яхши маскан ва энг гўзал зироҳатгоҳларда бўлурлар.\n(25) 25. Булутли осмон ёрилиб, (барча) фаришталар (ер юзига) туширилган (Қиёмат) кунини (эсланг)!\n(26) 26. Ўша кунда ҳақ-собит подшоҳлик (ёлғиз) Раҳмон учун бўлур. (Чунки бошқа барча муваққат подшоҳликлар йўқ бўлиб битур! У (кун) кофирларга кўп қийин кун бўлур.\n(27) 27. У кунда бу золим қўлларини (бармоқларини тишлаб надоматлар қилиб) дер: «Э, қанийди мен ҳам пайғамбар билан бир йўлни тутганимда эди,\n(28) 28. Ўлим бўлсин менга, қанийди мен фалончини дўст тутмаганимда эди,\n(29) 29. Аниқки, менга эслатма — Қуръон келганидан сўнг, ўша (фалончи) мени йўлдан оздирди». (У кунда) шайтон (ҳаёти дунёда ўзига эргашган барча) инсонни ёрдамсиз қўйгувчидир.\n(30) 30. Пайғамбар айтди: «Эй Парвардигорим, дарҳақиқат, менинг қавмим (Қурайш қабиласи) ушбу Қуръонни тарк қилиб (ундан юз ўгирдилар)»\n(31) 31. Биз (сиздан илгари ўтган) ҳар бир пайғамбар учун (ҳам) жиноятчи кимсалардан мана шундай душман(лар) қилганмиз. Парвардигорингизнинг Ўзи етарли етакчи ва ёрдамчидир.\n(32) 32. Кофир бўлган кимсалар: «(Нега) бу Қуръон унга (Муҳаммадга) битта тўплам бўлган ҳолида нозил қилинмади?», дедилар. (Эй Муҳаммад алайҳис-салоту вас-салом), Биз у — Қуръон билан сизнинг дилингизни устивор қилиш учун мана шундай (парча-парча ҳолда нозил қилдик) ва уни бўлиб-бўлиб баён қилдик.\n(33) 33. Улар сизга (Қуръонни айблаш учун юқоридаги каби) бирон мисол-савол келтирсалар, албатта Биз сизга ҳақ (жавобни) ва энг гўзал шарҳни келтириб қўйдик.\n(34) 34. Юзтубан ҳолларида жаҳаннам томонга судраладиган кимсалар — ана ўшалар энг аҳволи ёмон ва бутунлай йўлдан озган кимсалардир.\n(35) 35. Қасамки, Биз Мусога Китоб — Таврот ато этдик ва биродари Ҳорунни у билан бирга бўлгувчи вазири қилдик.\n(36) 36. Ва (у иккисига) дедик: «Бизнинг оятларимизни ёлғон деган қавм (Фиръавн ва унинг қавми) олдига боринглар!» Бас, (икковлари бориб, Аллоҳнинг динига даъват қилган вақтларида, улар ўз куфрларидан қайтишмагач), Биз уларни (денгизга ғарқ қилиш билан) қириб ташладик.\n(37) 37. Нуҳ қавмини (эсланг)! Қачонки, улар пайғамбарларини ёлғончи қилишгач, Биз уларни ғарқ қилдик ва уларни одамлар учун оят-ибрат қилиб қўйдик. Яна Биз золим-кофир кимсалар учун (Охиратда ҳам) аламли азоб тайёрлаб қўйгандирмиз.\n(38) 38. Од, Самуд (қабилаларини) ва қудуқ эгаларини (яъни, Шуайб пайғамбарни ёлғончи қилганлари сабабли қудуққа қулаб ҳалок бўлган кимсаларни) ҳамда шу орадаги кўпдан-кўп асрларни (эсланг)!\n(39) 39. Барчаларига мисоллар — далиллар келтирдик ва (Бизнинг панд-насиҳатларимиз кор қилмагач), барчаларини бутунлай йўқ қилиб юбордик.\n(40) 40. Аниқки, улар (яъни, Макка мушриклари ўзларининг сафар-саёҳатларида) энг ёмон ёмғир (яъни, тош) ёғдирилган шаҳардан ўтгандирлар. (Ахир улар уни кўриб ибрат олмадиларми)?! Йўқ, улар қайта тирилишдан умидсиз бўлган кимсалардир.\n(41) 41. (Эй Муҳаммад алайҳис-салоту вас-салом) қачон улар сизни кўрсалар, фақат: «Аллоҳ мана шуни пайғамбар қилиб юбордими?!, деб сизни масхара қилурлар.\n(42) 42. Агар сабр қилиб (маҳкам турмаганимизда) ҳақиқатан у бизларни худоларимиздан оздираёзди-я», (деб сизни масхара қилурлар). Яқинда — азобни кўрган вақтларида ким йўлдан озганроқ эканини билиб олурлар.\n(43) 43. Хабар беринг-чи, ким ҳавои нафсларини илоҳ килиб олган бўлса, сиз унинг устида вакил-қўриқчи бўлурмисиз?! (Йўқ, сизнинг вазифангиз ҳавои нафсига қуллик қиладиган кимсаларни бу қилмишларидан сақлаш — қўриқлаш эмас, балки фақат Биз сизга юборган ваҳийни бандаларимизга етказмоқдир).\n(44) 44. Ёки сиз уларнинг кўпларига (ҳақ сўзни) тинглай оладилар ё англай оладилар, деб ўйлайсизми?! (Ундоқ эмас, зеро) улар ҳеч нарса эмаслар, магар чорва ҳайвонлари кабидирлар. Йўқ, улар янада йўлдан озганроқ кимсалардир!\n(45) 45. Парвардигорингизнинг (қудратини) — сояни қандай ёйиб қўйганини кўрмадингизми?! Агар хоҳласа уни сокин — жилмас қилиб қўйган бўлур эди. Сўнгра қуёшни унга (яъни, соянинг борлигига) далил қилдик.\n(46) 46. Сўнгра уни аста-секин Ўзимизга тортиб олдик.\n(47) 47. (Аллоҳ) сизлар учун кечани либос, уйқуни ором қилиб қўйган, кундузни эса (сизлар учун) қайта тирилиш қилган Зотдир.\n(48) 48. У Ўз раҳматининг (яъни, ёмғирнинг) олдидан хушхабар қилиб шамолларни юборган Зотдир. Ва осмондан пок сув ёғдирдик.\n(49) 49. Биз ўлик шаҳар-масканларни тирилтириш ва Ўзимиз яратган кўплаб чорва ҳайвонлари ҳамда инсонларни суғориш учун (осмондан пок сув ёғдирдик).\n(50) 50. Ва у (сувни) эслатма олишлари учун (одамлар) орасида тақсимлаб қўйдик, (аммо) одамларнинг кўплари фақат куфрони неъмат қилишнигина истадилар.\n(51) 51. Агар Биз хоҳласак, ҳар қишлоқ-шаҳарга бир (Охират азобидан) қўрқитгувчи — пайғамбар юборган бўлур эдик. (Лекин Биз барча қишлоқ-шаҳардан Охират азобидан огоҳ қилиш бурчини сизнинг зиммангизга юкладик).\n(52) 52. Бас, сиз кофир кимсаларга бўйинсунманг ва (Қуръон) ёрдамида уларга қарши қаттиқ курашинг!\n(53) 53. (Аллоҳ) икки денгиз — дарёни буниси чучук — ширин, униси шўр — аччиқ қилиб оқизиб қўйган ва уларнинг ўртасида тўсиқ-тўғон ва кўринмас парда қилиб қўйган Зотдир.\n(54) 54. У сувдан — нутфадан инсонни яратиб, сўнг уни насл-насаб (эгаси) ва қуда-анда қилиб қўйган Зотдир. Дарҳақиқат, Парвардигорингиз (ҳар ишга) қодирдир.\n(55) 55. (Кофирлар) Аллоҳни қўйиб, ўзларига фойда ҳам, зиён ҳам етказа олмайдиган нарсаларга ибодат қиладилар. Кофир ўз Парвардигорига қарши (шайтонга) ёрдамчи бўлган кимсадир.\n(56) 56. (Эй Муҳаммад алайҳис-салоту вас-салом), Биз сизни фақат (мўминларга жаннат) хушхабарини етказгувчи, (кофирларни эса Охират азобидан) қўрқитгувчи қилиб юбордик.\n(57) 57. Айтинг: «Мен сизлардан бунинг учун ҳеч қандай ҳақ сўрамайман, фақат Парвардигор томонга йўл тутишни хоҳлаган кишилар (ўша йўлни тутишларини сўрайман»).\n(58) 58. Ва ўлмайдиган тирик Зотга таваккул қилинг, ҳамда У зотга ҳамду сано айтиш билан покланг! У Ўз бандаларининг гуноҳларидан етарли огоҳдир.\n(59) 59. У осмонлар ва Ерни ҳамда уларнинг орасидаги барча нарсаларни олти кунда яратиб, сўнгра (Зоти ва Улуғлигига лойиқ суратда) Аршга юксалган Зотдир. У Раҳмондир. Бас, У зот ҳақида огоҳ — билимдон (Зот — Аллоҳ ва Расули)дан сўранг!\n(60) 60. Қачон (мушрикларга): «Раҳмонга сажда қилинглар», дейилса, улар: «Нима у Раҳмон? Сен буюрган нарсага сажда қилаверамизми?», дейишар ва (бу сўз) уларни янада йироқлаштирар.\n(61) 61. Осмонда буржларни барпо қилган ва унда чироқ — қуёш ва ойни пайдо қилган Зот Баракотли — Буюкдир.\n(62) 62. У эслатма-ибрат олмоқчи бўлган, ёки шукр қилмоқчи бўлган кишилар учун кеча ва кундузни (бир-бирининг) ўрнини босувчи қилиб қўйган Зотдир.\n(63) 63. Раҳмоннинг (суюкли) бандалари Ерда тавозуъ билан юрадиган, жоҳил кимсалар (бемаъни) хитоблар қилган вақтида ҳам «Омон бўлинглар», деб жавоб қиладиган кишилардир.\n(64) 64. Улар кечаларни Парвардигорга сажда қилиб ва (жойнамоз устида) тик туриб — бедор ўтказадиган кишилардир.\n(65) 65. Улар: «Парвардигоро, Ўзинг бизлардан жаҳаннам азобини дафъ қилгин. Дарҳақиқат, унинг азоби кетмас — мангу (азобдир).\n(66) 66. Дарҳақиқат, у энг ёмон қароргоҳ ва энг ёмон жойдир», дейдиган кишилардир.\n(67) 67. Улар инфоқ-эҳсон қилган вақтларида исроф ҳам, хасислик ҳам қилмаслар (балки эҳсонлари) ана ўша (хасислик билан исрофнинг) ўртасида — мўътадил бўлур.\n(68) 68. Улар Аллоҳ билан бирга бошқа бирон илоҳга илтижо қилмаслар ва Аллоҳ (ўлдиришни ҳаром қилган) бирон жонни ноҳақ ўлдирмаслар ҳамда зино қилмаслар. Ким мана шу (гуноҳлардан биронтасини) қилса уқубатга дучор бўлур.\n(69) 69. Қиёмат Кунида унинг учун азоб бир неча баробар қилинур ва у жойда хорланган ҳолида мангу қолур.\n(70) 70. Магар ким тавба қилса ва иймон келтириб яхши амаллар қилса, бас, Аллоҳ ана ўшаларнинг ёмонлик-гуноҳларини яхшилик-савобларга айлантириб қўюр. Аллоҳ мағфиратли, меҳрибон бўлган Зотдир.\n(71) 71. Ким тавба қилиб, яхши (амаллар) қилса, бас, албатта у Аллоҳнинг (ризо-мағфиратига) қайтган бўлур.\n(72) 72. Улар (яъни, Раҳмоннинг суюкли бандалари) ёлғон гувоҳлик бермаслар ва лағв (беҳуда сўз ё амал) олдидан ўтган вақтларида, олижаноблик билан (яъни, ундан юз ўгирган ҳолларида) ўтурлар.\n(73) 73. Уларга Парвардигорларининг оятлари эслатилган вақтида у (оятларга) гунг ва кўр ҳолларида ташланмайдилар, (балки уларни англаб-билиб амал қилурлар).\n(74) 74. Улар: «Парвардигоро, Ўзинг бизларга жуфти ҳалолларимиздан ва зурриётларимиздан шод-хуррамлик ҳадя этгин ва бизларни тақводорларга пешво қилгин», дейдиган кишилардир.\n(75) 75. Ана ўшалар сабр-қаноат қилганлари сабабли (жаннатдаги) юксак даражалар билан мукофотланурлар ва у жойда (фаришталар томонидан) салом ва омонлик билан қарши олинурлар.\n(76) 76. Улар ўша жойда мангу қолурлар. У энг гўзал қароргоҳ, энг гўзал манзилдир.\n(77) 77. (Эй Муҳаммад алайҳис-салоту вас-салом, мушрикларга) айтинг: «Агар дуо-илтижо қилмас экансизлар, Парвардигорим сизларга парво қилмас. Бас, сизлар (У зот юборган пайғамбарни) ёлғончи қилдингиз. Энди албатта (азоб-уқубат) сизларга лозим бўлур».


Мажбурий меҳнат илдизи қаерда? - zarnews.uz\nМажбурий меҳнат илдизи қаерда?\nМана, бугунги кунда ўқитувчи ва шифокорларни, ўзи умуман барчани мажбурий меҳнатга жалб этмаслик сиёсати кун тартибида бўлиб турибди. Аммо айрим раҳбарлар мажбурий меҳнатни фақат пахта териш деб тушунади. Пахтага олиб чиқмасам бўлди, ҳаммаси жойида деб ўйлайди. Яъни корхона, маҳалла, кўча-куй ҳовлисини супуриш, ёввойи ўтларни юлиш, ерни юмшатиш, боғбонлик, фаррошлик каби ишларни эса оддий ҳол деб қабул қилишади. «Оқ ҳалатли ҳамшира шифохона ҳудудидан чиқмаса бўлди, ичкарида ҳаммаси мумкин» деган ақида кўп учрайди.\nКимдир эътироз билдирса, «ўз уйимизни сизу биз тозаламасак, ким тозалайди» деб узундан-узун маъруза ҳам қилишади. Лекин «биз ҳовлини супурсак, беморларга ким қарайди, ўқувчиларга ким дарс беради, фаррошларми?» деб савол бериб кўрингчи, жавобига иш ҳақидан қирқиш ҳақида таҳдид эшитасиз.\nБир нарсани унутмаслик керакки, ватан остонадан бошлангани каби, мажбурий меҳнат ҳам ташкилот ҳовлисини супуришдан бошланади. Бу ерда ҳашар, ўзбекчилик, азалий қадриятлар ҳақида гап бўлмаслиги керак. У мутлақо бошқа мавзу.\nАммо танганинг иккинчи томони ҳақида гапирмоқчиман. Иш берувчиларнинг зорланишига ҳам асос бор, айрим шифохона ёки таълим муассасаси ҳудуди 3-4 гектар, лекин бюджетдан фаррош, боғбон лавозимларига саноқли штат ажратилади, уларнинг ойлиги ҳақида-ку гапирмаса ҳам бўлади. Ҳудуд салмоғи ва штатлар сонида катта номутаносиблик бор.\n«Биз тозаламасак, ким тозалайди?» деган саволнинг бошқа мазмуни ҳам шунда. Яъни ободонлаштириш учун штатларга етарли маблағ ажратилмайди. Шу сабабли улар мажбур бўлишадики, ўз қўл остидагиларини ялиниб, ёлвориб, дўқ уриб, қўрқитиб ишлатишга...\n«Агар штатларни кўпайтиришни ҳозирча давлат бюджети кўтармайди», дейишадиган бўлса, унда ҳақ тўланадиган жамоат ишлари учун йилига ажратилаётган 714 миллиард сўм маблағни шу мақсадга йўналтириш керак. Яъни ҳудуди катта, лекин техник штати кам бўлган ташкилотларни ободонлаштириш ишларига айнан ишсиз қатламни йўналтириб, уларга жамғарма ҳисобидан иш ҳақи берса бўлади. Шундоқ ҳам бу пуллар ишлатилмаётгани айтилган эди.\nШунда сих ҳам куймайди, кабоб ҳам. Ишсизлар ҳам даромадли бўлишади, иш берувчилар ҳам ходимларини мажбурий меҳнатга жалб қилишдан қутулишади. Ҳокимлар ҳам ҳамма ёққа бюджет ташкилоти ходимларини сафарбар қилавермасдан, мана шунақа альтернатив вариантларни қидиришса яхши бўларди, деб ёзмоқда ҳуқуқшунос Хушнудбек Худойбердиев.\nФуқароларни пахта теримига мажбурлаб олиб чиққан Боғот тумани ҳокими маъмурий жавобгарликка тортилди\nМажбурий меҳнатга жалб этган шахсга жазо бор


Қозоғистон Қирғизистон учун Интернетнинг эски нарҳларини тиклайди\nҚозоғистон операторлари Қирғизистонда интернетнинг эски нарҳларини тиклайди. Бу ҳақда ҚР анти-монополия бошқармаси давлат агентлиги бошлиғи Болсунбек Казаков Бишкекдаги матбуот анжуманида гапирган.\nУнинг айтишича, кеча Олмаотада иккала мамлакатнинг анти-монополия ташкилотлари, «Қирғизтелеком», интернет провайдерлари ва мобил алоқа компаниялари вакилларининг учрашуви бўлган.\n«Учрашув натижасида ўзаро келишувга эришилди ва Қирғизистон учун аввалги нарҳлар қоладиган бўлди. Бизнинг компаниялар контрактларини олишди. Яқинда янги контракт тузган компаниялар учун эса шартномада кўрсатилган нарҳлар амалда қолади», - деди у.\nКазаковга кўра, Қозоғистонлик провайдерларнинг Қирғизистон учун келишилган нарҳи бир мегабит учун 10 дан 15 долларгача бўлади, ваҳоланки у интернетни Россия компанияларидан 2 доллардан сотиб олади. Унинг айтишича, бу соҳа бошқарилмайди ва бозор нарҳлари талаб ва таклиф асосида белгиланади. Тожикистонда бир мегабит интернет нарҳи 65 доллар туради.\nЭслатиб ўтамиз, 2016 йил август охирида ҚР алоқа операторлари Қозоғистон провайдерлари интернет нарҳини бир мегабит учун 30 дан 50 долларгача, яъни 1,5-3 баробарга оширганлиги ҳақида хабар қилган эди.


Ҳаромдан ҳазар қилмайдиганга инсоф тилаймиз\nРамазон ойидаги футбол учрашувлари вақти юзасидан турли хил фикрлар ҳар йили янграб туради. Масалан, кимдир «Футболчилар ҳам одам, улар оғиз очишмайдими?» - дейди. Бошқаси рўза ҳақида эмас, ишидан чиқиб келиб футбол кўриш истагини билдиради ва ҳоказо.\nҚаторасига 22-марта ёки ЖЧга ЧИҚИШ БЎЙИЧА СЕРИЯЛАР....\nМана, Қатар мундиали иштирокчилари рўйхати деярли тўлиқ ҳолга келди. Ҳозирда атиги 3та бўш жой қолди - уларнинг эгалари билан июнь ойига белгиланган «плей-офф» ўйинларидан сўнг танишиб оламиз.\nРакурс: «Барса» аёллар жамоаси - даҳшат\nУмумий голлар нисбати 136:6, 20тадан ортиқ йирик ҳисобли ғалаба (ҳаттоки, 10:1 ҳам бор) - булар «Барселона» аёллар жамоасининг жорий мавсумдаги натижаси!\nКамерунлик руснинг саргузашти\nКамерун терма жамоаси ЖЧ-2022 йўлланмасини қўлга киритди, унинг таркибида дебютини нишонлаган Гаэль Ондуа эса Россия заминида дилига тугиб қўйган орзусига эришди. Қуйидаги ҳикоя «Ганновер»нинг 26 ёшли ярим ҳимоячиси ҳақида.\nСтадионлар: Арена номи сотилади!\nЗамонавий футболда, айниқса, Европанинг етакчи лигаларида стадионлар номини тижорий мақсадларда сотиш анъана тусини олган. Ушбу мақолада айнан шу ҳақда сўз боради.\n«Сурхон»да ишлаган уч бечоралар 6 миллиард даъво қиляпти...\nТермизнинг «Сурхон» клуби 2022 йилги мавсумдан бошлаб янги ҳомийга бириктирилгач, 2021 йилда жамоада фаолият юритган уч нафар клуб аъзоси «Сурхон»дан кетган тақдирда ҳам молиявий томондан катта пулга эга чиқиш учун айёрликларга қўл урган. Бу ҳақда ПФЛ директори Диёр Имомхўжаев маълум қилди.\nВундеркиндлар: «Орзулар ушалади, албатта»\nФутболда орзулар чиндан ҳам рўёбга чиқади - кеча Лионель Месси билан бирга суратга тушишни ўйлаб юрган, ўз голларини худди Криштиану Роналду каби Siiiu усулида нишонлашдан уялмаган болакай бугун Аргентина миллий жамоасида! Хўш, гап ким ҳақида кетмоқда?\nБуниси ҳисоб китоб бўйича бешинчиси!\nҚатар-2022 мундиали Криштиану Роналду учун ҳисоб бўйича бешинчиси бўлади. Португалиялик юлдуз қатнашган олдинги 4та ЖЧга қарасак, у энг яхши натижага биринчисида эришган - 2006 йили ярим финал. Ўшанда Криш Англия термасига қарши баҳсда ғалаба келтирган пенальтини амалга оширганди.\nКутилмаган ва мажбурий финиш\nҚачондир энг буюк ва номдор ўйинчиларнинг фаолиятларига нуқта қўйишлари - факт. Баъзан уларга талабгорлар етарли бўлиб турган паллада таклифни рад этганликларини уларнинг трансфер баҳоларидан билиб олиш мумкин. FootballHD.ru тайёрлаган қуйидаги материал шу мавзуга бағишланади.\nТТТ ёхуд турнир тўғрисида таассуротлар\n25-29 март кунлари Наманганда Ўзбекистон, Уганда, Тожикистон ва Қирғизистон миллий жамоалари иштирокида ташкиллаштирилган Navruz Cup-2022 халқаро турнири Сречко Катанец шогирдлари ғалабаси билан якунланганидан яхши хабардорсиз.\nБразилияда янги мегаюлдуз пайдо бўлди: тик-токдаги барча трендлар Бразилия яқинидаги 30 минг аҳолиси бор камтарона Кижинги шаҳарчасидан чиққан 20 ёшли Иран Феррейра билан банд. Бу йигитча атиги ярим йил ичида 15 миллион обуначи тўплашга улгурди.\nЖаҳон футболининг аксарият йирик намояндалари дабдабани хуш кўришади. Хусусан, турар-жой масаласида. Ҳаммаси даромадга яраша, албатта. Демак, қуйидаги мақола мавзуси - футбол вакилларига тегишли энг қимматбаҳо кошоналар.\nРоссия чемпионати тарихида бирор легионер бошидан Юсуф Язижидек самара кўрсатган эмасди. Қишда Москванинг ЦСКА клуби сафига қўшилган турк ярим ҳимоячиси дастлабки 4та ўйинда 6та гол урди!\nВундеркиндлар: 8-Лига (!)дан «А» серияга ва...\nГвинеялик 18 ёшли қочқин йигитча дебют ўйинидаёқ «Аталанта»га ғалаба келтирди. Диққат қилинг, у бир ойча олдин ҳам 8-лига (!)да ўйнаётган эди. Энди бирданига «Аталанта»дек кучли клуб сафида кўриниш берди ва бергамоликларда ЧЛ зонасига кириш умидини қолдирди.\nТафсилот: Ақл бовар қилмас юриш\n«Бенфика» ФИФА кунларидан олдин Португалия чемпионати 27-турида «Эшторил»ни қабул қилиб, 2:1 ҳисобида ғалаба қозонди. Ўйинда ҳисобни хавбек Рафа Сильва очди - шедевр гол.\n«Аякс» форвардининг ажабтовур тақдири\nУшу материал - муайян воқеаларга аввалдан салбий тахмин билдириш керакмаслигига яққол намуна! Себастьян Аллер эътирофга муносиб - у Чемпионлар Лигасининг жорий мавсумида 11та гол урди, дастлабки 7 учрашувнинг барчасида тўп киритиб, Марко ван Бастеннинг рекордини такрорлади.\n17 ЙИЛЛИК ТАНАФФУСДАН СЎНГ...\nЕЧЛ нимчорак финалининг «Спортинг»га қарши дастлабки учрашувини 5:0 ҳисобида ўз фойдасига ҳал қилган «Манчестер Сити» жавоб беллашувида хотиржам тўп сурди. Майдон эгалари таркибида дарвозабон алмашгани эса, голсиз ниҳоясига етган ўйиннинг энг ёрқин воқеаси бўлди.\nМАЙДОН ТАШҚАРИСИДА: Погба оиласида мудҳиш воқеа\nБир интервью таъсири ёки 1993 йилга "қайтамиз"...\n1993 йил 18 март куни Вазирлар Маҳкамасининг «Ўзбекистон Республикасида футболни янада ривожлантириш чора-тадбирлари тўғрисида»ги 144-сонли Қарори эълон қилинганди. Бу мамлакатда футболни ривожлантиришга бағишланган дастлабки ҳужжат эди.


Туркия жануби-шарқидаги аксилтеррор амалиётлар ниҳоясига етди\n16:44 / 21.06.2016\nТуркия жануби-шарқидаги аксилтеррор операциялар ниҳоясига етказилди, ҳукумат минтақани қайта тиклашга киришди. Бу ҳақида Туркия бош вазири Биноли Йилдирим парламентдаги чиқишида маълум қилди.\n"Операциялар ниҳоясига етди, энди биз иккинчи босқич - жисмоний ва ижтимоий янгиланишга киришамиз. Вайрон қилинган барча ҳудудлар аввалгисидан-да яхшироқ қилиб қайта тикланади. Ёш авлодимиз энг яхши ҳаёт кечиришлари учун чоралар кўрмоқдамиз", - деди у.\nЙилдиримнинг таъкидлашича, жануби-шарқда янги завод ва фабрикалар қурилади, хусусий сектор ривожланади.\nШунингдек вазир "ҳудудий органлардан террорчиларга кўрсатилган ёрдами учун ҳисоб сўрашга" ваъда берди.\n"Улар давлатдан йўл, хиёбонлар, канализация учун пул ололмайди ва уларни террорчи ташкилотга узата олмайди. Яқин орада биз берилган пул воситаларни миллат фаровонлиги йўлида сафарбар қилмаган барча маҳаллий раҳбарларни жавобгарликка чорлаймиз", - дея маълум қилди бош вазир.\nУ парламент бу ишни амалга оширишга имкон берувчи қонунларни кўриб чиқишини қўшимча қилди.


ЎзА - Президент Шавкат Мирзиёев Мюнхен шаҳрига келди\n21.01.2019 21:44:20 Чоп этиш версияси\nОлий даражадаги учрашувларнинг асосий тадбирлари 21 январь куни Берлиндаги Бельвю саройида бўлиб ўтди.\nПрезидент Шавкат Мирзиёев Германия Федератив Республикаси Президенти Франк-Вальтер Штайнмайер, Федерал канцлер Ангела Меркель ва Бундистаг Раиси Вольфганг Шойбе билан музокаралар ўтказди.\nКунинг иккинчи ярмида Ўзбекистон Президенти Берлиндан Мюнхен шаҳрига келди. Ташриф дастурига мувофиқ давлатимиз раҳбари 22 январь куни Бавария Бош вазири Маркус Зёдер ҳамда Германиянинг етакчи ишбилармон ва молиявий доиралари вакиллари билан учрашиши кўзда тутилган.\nЎзбекистон делегацияси учун ажратилган қароргоҳ олдида Президент Шавкат Мирзиёевни кенг жамоатчилик вакиллари кутиб олди. Давлатимиз раҳбари Баварияда ўқиётган, ишлаётган ўзбекистонлик ёшлар билан суҳбатлашди.\n– Германияга ташриф давомида жуда катта келишувларга эришилди. Сизлар бу ерда ўқиб, замонавий билимларни эгаллаб, Ўзбекистоннинг янада тараққий этишига ўз ҳиссангизни қўшасизлар, деб ўйлайман. Яқин йилларда Ватанимиз ҳам дунёнинг энг ривожланган давлатлари сафига киришига ишонаман, – деди Шавкат Мирзиёев.\nЎз навбатида ёшлар ҳам давлатимиз раҳбарига Ўзбекистонда олиб борилаётган улкан ўзгаришлар, ёшлар дунёнинг исталган мамлакатида замонавий билим олиши учун яратилаётган шароитлар учун миннатдорлик билдирди.\nАъло Абдуллаев, ЎзА махсус мухбирлари


ОАВ: ЕИ юз минглаб ноқонуний муҳожирларни депортация қилишга тайёрланмоқда\n11:42 / 07.10.2015\nTimes газетаси маълумотларига кўра, Брюссель Нигер ва Эритрея сингари мамлакатларга ўз иқтисодий муҳожирларини қайта қабул қилиб олишдан бош тортса, ёрдам кўрсатишни тўхтатиш, савдо шартномалари ва виза келишувларини бекор қилиш билан таҳдид солмоқда.\nНашрнинг қайд этишича, Афғонистон, Ливия ва Сурия давлатлари фуқаролари ҳам депортация қилиниши мумкин.\nХабарларга кўра, Европа Иттифоқи ҳудудига 2015 йилнинг биринчи ярмида кириб келган 400 мингдан зиёд муҳожирга қочқин мақомини бериш рад этилган.\nШенген ҳудудига кирмаган Британия муҳожирларни депортация қилиш жараёнида иштирок этмайди, бироқ британ ТИВ раҳбари Тереза Мэйнинг мазкур ташаббусни қўллаб-қувватлашга мойил экани айтилмоқда.\nУ, айниқса муҳожирлар қиролликка йўл оладиган Франциянинг Кале шаҳридаги қочқинлар лагерининг тозаланишидан манфаатдор. “Муҳожирларнинг ортга қайтарилиши” режасига мувофиқ, Европа Кенгашининг ташқи чегаралар хавфсизлиги бўйича Frontex агентлиги мазкур жараённи тўлиқ ўз зиммасига олади.\nНоқонуний муҳожирларни депортация қилиш бўйича халқаро ҳуқуқий меъёрларга риоя қилмаган давлатлар эса Еврокенгаш томонидан жаримага тортилади.\nFrontex агентлигининг сўзларига кўра, 2015 йил аввалидан буён Еврокенгаш ҳудудига 630 минг ноқонуний муҳожир кириб келган.


Илоҳий китоблар 4 та ва 100 саҳифа деб биламиз, шу тўғрими? - Musulmonlar\nИлоҳий китоблар 4 та ва 100 саҳифа деб биламиз, шу тўғрими?\nСавол: Эшитишимизга кўра илоҳий китоблар 4 дона эмиш ва яна 100 та саҳифа нозил қилинган эмиш, шу тўғрими?\nЖавоб: Йўқ, асло бундай эмас. Аллоҳ таоло, Одамдан то Муҳаммад алайҳимуссаломгача қанча набий/пайғамбар юборган бўлса, уларнинг барчасига китоб берган. Биз буларнинг барчасига бирдек ишонишимиз керак. Пайғамбарларнинг асосий иши зотан Аллоҳдан келган буйруқларни инсонларга етказишдир, агар Аллоҳдан биронта китоб олмаган бўлса, нимани етказади инсонларга? Аллоҳ таоло Қуръони Каримда бу ҳақда шундай марҳамат қилади:\nСизлар шундай денглар: “Биз Аллоҳга ишониб суяндик, бизларга нозил қилинганга, Иброҳимга, Исмоилга, Ишоқга, Яъқубга ва Яъқубнинг зурриётларига нозил қилинганларга, Мусога ва Исога берилганга, Роббиси тарафидан барча набийларга нимаики берилган бўлса барчасига ишондик. Ҳеч қайсисини бошқасидан ажратмаймиз. Бизлар Аллоҳга таслим бўлган кишилармиз.” (Бақара 2/136)\nУнга (Иброҳимга) Ишоқ ва Яъқубни бердик. Буларнинг барчасини ҳидоят қилдик. Аввалда Нуҳни ҳам ҳидоят қилган эдик. Унинг зурриётидан Довуд, Сулаймон, Айюб, Юсуф, Мусо ва Ҳорунни ҳам. Чиройли иш қилгувчиларни мана шундай мукофотлаймиз. Закариё, Яҳё, Исо ва Илёсни (ҳам ҳидоят қилдик). Барчалари солиҳ қуллардандир. Исмоил, ал-Ясаъ, Юнус ва Лутни (ҳам ҳидоят қилдик) ва барчаларини замондошларидан устун қилдик. Уларнинг ота-боболаридан, зурриётларидан ва биродарларидан… Уларни ҳам танладик ва уларни ҳам тўғри йўлга йўлладик. Мана шу Аллоҳнинг йўли бўлиб, у билан бандаларидан тўғри йўлни танлаган кишиларни йўлга келтиради. Агар улар (Набийлар) Аллоҳга (шерик) ширк қўшганларида, қилган ишлари беҳуда кетган бўлар эди. Ана ўша (юқорида номи зикр қилинган ва уларни ака-укалари ва зурриётлардан бўлмиш набий) зотларга Китоб, Ҳикмат ва пайғамбарлик берганмиз. Бас, агар бу кишилар, бу оятларни кўрмасликка олсалар, Биз уларни, оятларни кўрмасликка олмайдиган бир қавмнинг ваколати остида қилиб қўямиз. (Анъом 6/84)\nЎз вақтида, Аллоҳ барча набийлардан: «Мен сизларга Китоб ва Ҳикмат бераман-да, сизлардаги Китобни тасдиқ этувчи бир элчи келганда, албатта, унга ишонасизлар ва ёрдам берасизлар!» деб сўз олди ва: «Қабул қилдингларми? Юклатилган оғир юкни оласизларми?» – деганида, улар: «Қабул қилдик»,- деб жавоб бердилар. Шунда Аллоҳ: «Гувоҳ бўлинглар! Мен ҳам сизлар билан бирга гувоҳман» деди. (Оли Имрон 3/81)\nИлоҳий Китоблар Китоблари\nДуоларни қабули учун ҳамма ҳар ҳил гапиради, Қуръон бу ҳақда нима дейди?\nЛа ҳавла вала қуввата илла биллаҳ


Туркия курдлар билан бирга Раққани озод қилишдан бош тортди\nТуркия ИШИДнинг Суриядаги пойтахти ҳисобланган Раққа шаҳрини жангарилардан озод қилиш бўйича операцияни агар курдлар ўтказса, унда иштирок этишдан бош тортди. Бу ҳақда Туркия президенти матбуот котиби Иброҳим Калин маълум қилди.\n"Музокаралар олиб борилмоқда, бироқ натижа йўқ. Биз Манбиж ва Жараблусдаги операциялар вақтидаги тамойиллардан келиб чиқамиз. Операцияда "Демократик иттифоқ" курд партияси кучлари билан биргаликда иштирок этиш истесно қилинади", деб айтди Калин. Унинг айтишича, Анқара Суриядаги шаҳарларнинг ИШИДдан озод қилинишини қўллаб-қувватлайди, бироқ унинг ўз шартлари бор.\n19 сентябрда Туркия президенти Ражаб Тойиб Эрдўған ҳарбий миссия ўтказилиш ҳудудини кенгайтириш мумкинлигини эълон қилган. "Операция доирасида ҳозирга келиб биз 900 квадрат километр ҳудудни террорчилардан озод қилдик. Бу ҳудуд жанубга кенгаймоқда. Биз бу майдонни хавфсизлик ҳудудини яратиш доирасида 5 минг квадрат километргача оширишимиз мумкин", деб айтган Эрдўған.


Ямандаги зиддиятли томонлар уч кунлик сулҳга келишишди\n10:13 / 18.10.2016\nЯманда яна ўт очишни тўхтатиш тартиби жорий қилинмоқда, дея хабар қилмоқда БМТ матбуот хизмати. У чоршанба 19 октябрь соат 23:59дан бошланади ва дастлаб 72 соатга ҳукм суради. Кейинчалик бу муддат яна узайтирилиши мумкин. БМТ томонларнинг барчаси битимга амал қилиши бўйича кафолатни олган.\nҚайд этиш жоизки, томонларнинг апрель ойида эълон қилган ўт очишни тўхтатиш тартибига амалда риоя қилинмаяпти. БМТнинг Яман бўйича махсус вакили Исмоил ал-Шайх август ойида Қувайтда бўлиб ўтган музокаралар жараёни бузилганидан кейин, томонларни қайтадан мулоқот даврасига келтира олмаяпти.\nАввалроқ, АҚШ, Буюк Британия ва БМТ Яманда зудлик билан ўт очишни тўхтатишга чақирган эди. Саудия Арабистони сулҳни қўллаб-қувватлаган. Яман президенти Абдраббо Мансур Хадий 17 октябрда исёнчи ҳусийлар билан сулҳга розилик билдирган эди.\nСаудия Арабистони АҚШ Яман БМТ сулҳ


Ўзбекистонликларга Тошкентда турар жой сотиб олиш бўйича чекловлар бекор қилинади - Фарғона.Ру ахборот агентлиги\n20:40 msk, 12 Декабрь 2018\nЎзбекистонликларга Тошкентда турар жой сотиб олиш бўйича чекловлар бекор қилинади\n15.02.2018 08:44 msk\nРеспублика вилоятларида истиқомат қилувчи ўзбекистонликларга Тошкентда ва Тошкент вилоятида турар жой биноларини ҳеч қандай чекловларсиз сотиб олишга рухсат берилади. Қонунчиликда ўзгартиришлар лойиҳаси Адлия вазирлигининг Теlegram-каналида жойлаштирилган.\nАндрей Кудряшов фотоси, “Фарғона”\nАйни пайтда республиканинг бошқа виляотларида истиқомат қиладиган аҳоли пойтахтдан турар жойни фақат янги қурилаётган уйдан сотиб олиши мумкин. Боз устига, унинг сотиб олаётган хонадон нархи энг кам иш ҳақининг 2500 баробаридан кам бўлмаслиги керак (430,6 млн сўм ёки $52,6 минг). Адлия вазирлиги таклиф этаётган ўзгартиришлар лойиҳаси ушбу талабни бекор қилишни таклиф қилади, яъни бошқа шаҳарликлар иккиламчи турар жой бозоридан уйларни белгиланган чегарадан кам нархда сотиб олишлари мумкин бўлади.\nЎзбекистон фуқароларига, шунингдек, Тошкентда ва Тошкент вилоятида кўчмас мулк соиб олганда нотариал расмийлаштирув учун бож тўловини ҳам камайтириш таклиф қилинмоқда (шартномада кўрсатилган нархдан 3%, бироқ энг кам иш ҳақининг 10 баробаридан кам бўлмаган миқдорда). Айни пайтда бож тўлов ставкаси шартнома нархидан 5%ни ташкил этади.